Agong berkenan peletakan jawatan PM, lantik Muhyiddin sebagai ‘caretaker’ PM

KUALA LUMPUR 16 Ogos – Yang di-Pertuan Agong, Al-Sultan Abdullah Ri’ayatuddin Al-Mustafa Billah ShahSeri Paduka Baginda berkenan menerima surat peletakan jawatan Perdana Menteri Tan Sri Mahiaddin Md Yasin dan jawatan seluruh Jemaah Menteri dengan
serta-merta berkuat kuasa pada hari ini.

Datuk Pengelola Bijaya Diraja Istana Negara, Datuk Indera Ahmad Fadil Shamsuddin, berkata susulan itu Seri Paduka Baginda turut berkenan supaya Mahiaddin menjalankan tugas sebagai caretaker Perdana Menteri sehingga Perdana Menteri baharu dilantik.

“Ini adalah selaras dengan Perkara 40(2)(a) dan 43(2)(a) Perlembagaan Persekutuan yang menyatakan bahawa Seri Paduka Baginda hendaklah melantik seorang Ahli Dewan Rakyat yang pada hemat Baginda mungkin mendapat kepercayaan majoriti Ahli ewan Rakyat sebagai Perdana Menteri baharu untuk mempengerusikan Jemaah Menteri.

“Seri Paduka Baginda turut menzahirkan penghargaan kepada Yang Amat Berhormat Tan Sri Mahiaddin bin Md Yasin dan Jemaah Menteri atas khidmat bakti dan urus tadbir negara yang telah dilaksanakan di bawah Perikatan Nasional bermula 1 Mac 2020, khususnya dalam memerangi pandemik CovID-19.

“Selaku Ketua Utama Negara, Seri Paduka Baginda memahami dan menghormati sistem dan proses perundangan negara dan juga menghormati apa-apa keputusan yang dibuat oleh Yang Amat Berhormat Tan Sri Mahiaddin bin Md. Yasin berteraskan keluhuran Perlembagaan Persekutuan dan Kedaulatan Undang-undang,” katanya dalam kenyataan hari ini.

Ahmad Fadil berkata, Seri Paduka turut berkenan menerima sembah maklum daripada Pengerusi Suruhanjaya Pilihan Raya bahawa sehingga 10 Ogos, 2021, daripada sejumlah 613 kawasan Dewan Undangan Negei, sebanyak 484 kawasan (79 peratus) adalah zon
merah CoVID-19.

“Justeru, pada hemat Seri Paduka Baginda, pelaksanaan Pilihan Raya Umum Ke-15 bukan satu pilihan yang terbaik atas faktor kemaslahatan dan keselamatan rakyat.

“Seri Paduka Baginda menzahirkan harapan agar kemelut politik yang berlarutan tanpa kesudahan yang telah mengganggu kelancaran tadbir urus negara ini dapat diakhiri demi kesejahteraan rakyat dan ekonomi negara yang diancam oleh pandemik COVID- 19.

“Seri Paduka Baginda turut mengambil kesempatan ini menyeru seluruh rakyat agar bertenang dan bersama Baginda mendoakan agar negara sentiasa berada di bawah lindungan Allah SWT, dijauhi dari sebarang musibah dan wabak COVID-19 dapat dibendung serta diakhiri dengan segera.


Program Mahir Tutor jadi platform digital calon SPM

PAYA RUMPUT 12 Feb – Program Mahir Tutor khusus buat calon Sijil Pelajaran Malaysia (SPM) akan diperluaskan di seluruh negeri Melaka sekiranya berjaya di peringkat perintis.

EXCO Pendidikan negeri Datuk Rais Yasin berkata, program digital itu diwujudkan untuk membantu pelajar memahami dan mengulang kaji subjek-subjek tertentu pada bila-bila masa secara dalam talian.

Katanya, untuk projek sulung hampir 500 pelajar dari dua buah sekolah perintis terlibat iaitu Sekolah Menengah Kebangsaan (SMK) Tun Haji Abdul Malek dan SMK Paya Rumput.

“Melalui program ini, terdapat 16 subjek yang telah direkod keseluruhan pembelajarannya secara ‘video on demand’ jadi pelajar-pelajar boleh akses bila-bila masa.

“Saya berharap agar kelas ini boleh dikembangkan keseluruh Melaka namun buat masa ini hanya di DUN Paya Rumput sahaja, di mana perintis adalah dua skolah dari DUN ini,” katanya.

Beliau berkata demikian dalam sidang media selepas perasmian Program Digital Mahir Tutor di SMK Tun Haji Abdul Malek, di sini hari ini.

Mengulas lanjut, Rais yang juga Ahli Dewan Undangan Negeri (ADUN) Paya Rumput turut berharap inisiatif seumpama itu dapat dilaksanakan di semua DUN bagi membantu para pelajar, apatah lagi dalam kesukaran mengadakan kelas tuisyen fizikal.

“SPM Ujian bertulis akan mula pada awal bulan depan, walaupun sejam atau setengah jam sebelum peperiksaan bermula, pelajar masih mmpnyai masa untuk merujuk video digital subjek dan kita panggil ini last minit untuk ‘struggle’,” katanya.


Total lockdown: Kompleks beli-belah ditutup, pasar raya, kedai makan dibenarkan operasi

PUTRAJAYA 30 Mei – Kompleks beli-belah atau ‘shopping mall’ antara disenaraikan tidak dibenarkan beroperasi sepanjang tempoh pelaksanaan Perintah Kawalan Pergerakan (PKP) penuh (PKP 3.0) bermula 1 hingga 14 Jun ini.

Menteri Kanan (Keselamatan) Datuk Seri Ismail Sabri Yaakob berkata, larangan itu bagaimanapun dikecualikan kepada premis makanan, menjual barangan penjagaan diri serta kedai runcit yang terdapat di dalam kompleks beli-belah berkenaan.

Katanya, memandangkan sektor makanan dan minuman disenaraikan sebagai sektor perlu (essential),kerajaan telah memberi kebenaran untuk kesemua pasar raya (hypermarket) dalam negara beroperasi sepanjang tempoh tersebut, namun terhad kepada bahagian makanan, minuman dan barangan keperluan asas sahaja.

“Selain pasar raya, kita juga membenarkan kedai-kedai runcit, kedai serbaneka, farmasi dan kedai penjagaan diri untuk beroperasi sepanjang 1 hingga 14 Jun ini,” katanya dalam sidang media pelaksanaan sekatan pergerakan penuh bersama Ketua Pengarah Kesihatan Tan Sri Dr Noor Hisham Abdullah, hari ini.

Mengulas lanjut, katanya, kerajaan juga telah membenarkan restoran, kedai makan dan outlet makanan beroperasi, namun sama seperti sebelum ini, iaitu terhad kepada pembelian bungkus atau bawa pulang sahaja.


Hari penamaan calon PRU15 bermula 9 pagi esok

Tempoh mengemukakan kertas penamaan calon bermula 9 pagi hingga 10 pagi di 222 pusat penamaan calon antaranya terdiri daripada pejabat daerah, dewan orang ramai dan dewan sekolah di seluruh negara.

Tempoh berkempen ditetapkan selama 14 hari bermula esok selepas pengisytiharan calon-calon yang bertanding dan akan berakhir pada 11.59 malam, 18 Nov.

Sebelum penggal Parlimen ke-14 dibubarkan pada 10 Okt lepas, komposisi kerusi Dewan Rakyat menyaksikan Pakatan Harapan (PH) dengan 90 kerusi, Barisan Nasional (43), Bersatu (28), Gabungan Parti Sarawak (19), PAS (17), Warisan (tujuh), Parti Bangsa Malaysia (enam), Parti Pejuang Tanah Air (empat), Bebas (tiga) dan masing-masing satu kerusi bagi parti MUDA, Parti Sarawak Bersatu dan STAR.

Dua kerusi kosong selepas kematian penyandangnya iaitu Datuk Hasbullah Osman dari BN bagi kerusi Parlimen Gerik, Perak dan Datuk Liew Vui Keong dari Parti Warisan bagi kerusi Parlimen Batu Sapi, Sabah.

Di peringkat DUN, hanya Pahang, Perak dan Perlis yang akan melaksanakan Pilihan Raya Negeri (PRN) masing-masing serentak dengan peringkat Parlimen selepas ketiga-tiga negeri berkenaan membubarkan DUN masing-masing.

Negeri-negeri diterajui PH iaitu Pulau Pinang, Negeri Sembilan dan Selangor serta yang diterajui PAS iaitu Terengganu, Kelantan dan Kedah tidak membubarkan DUN dan tidak ada pilihan raya peringkat DUN diadakan.

Sabah, Melaka, Sarawak dan Johor sebelum ini telah mengadakan PRN masing-masing. PRN Sabah diadakan pada 26 Sept 2020, Melaka (20 Nov 2021), Sarawak (18 Dis 2021) dan Johor (12 Mac 2022).

PRK DUN Bugaya pula diadakan bersekali dengan PRU15 berikutan kematian penyandangnya Manis Muka Mohd Darah pada 17 Nov 2020 dan tertangguh ekoran proklamasi darurat bagi mencegah penularan pandemik COVID-19.

Pada 7 Okt lepas, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menamatkan enam ordinan dan proklamasi darurat bagi menangguhkan PRK Parlimen Batu Sapi, Gerik dan DUN Bugaya yang diisytiharkan pada November dan Disember 2020, berkuat kuasa 6 Okt lepas.

Daftar Pemilih Tambahan Bulan Ogos 2022 yang dikemas kini sehingga 9 Okt akan digunakan untuk PRU15. Ia mengandungi seramai 21,173,638 pemilih yang terdiri daripada 20,905,366 pengundi biasa, 146,737 tentera serta pasangan, 118,794 polis serta pasangan Polis Pasukan Gerakan Am (PGA) dan 2,741 orang Pengundi Tidak Hadir Luar Negara.

Pada PRU14, SPR menerima sebanyak 2,333 kertas pencalonan dalam tempoh sejam penamaan calon dengan 687 daripadanya adalah kertas pencalonan bagi 222 kerusi Parlimen dan 1,646 bagi 505 kerusi DUN.

Parti paling banyak menghantar borang pencalonan untuk kerusi Parlimen ketika itu ialah BN dengan 222, diikuti PKR (191) dan PAS (158). Parti-parti lain menghantar kurang daripada 30 pencalonan.

Pada PRU14, hanya Timbalan Presiden UMNO Datuk Seri Mohamad Hasan yang ketika itu Menteri Besar Negeri Sembilan diisytiharkan menang tanpa bertanding bagi kerusi DUN Rantau, selepas calon PKR, Dr S. Streram tidak dapat mengemukakan kertas pencalonan kerana gagal membawa bersama pas calon untuk memasuki pusat penamaan calon.

Apa yang pasti, penamaan calon PRU15 esok pastinya ditunggu-tunggu berikutan kemunculan gabungan-gabungan politik baharu yang berkemungkinan besar menyebabkan berlaku pertembungan sekurang-kurangnya tiga hingga empat penjuru di kebanyakan kerusi Parlimen. – BERNAMA


Sukan Sea: Sasaran tiga terbaik akan dibincang lebih terperinci

KUALA LUMPUR, 24 April – Sasaran bagi kontinjen Malaysia berada dalam kelompok tiga terbaik pada Sukan SEA Hanoi bulan depan, akan dibincangkan dengan lebih mendalam sebelum pengumuman rasmi dibuat dalam masa terdekat.

Presiden Majlis Olimpik Malaysia (MOM) Tan Sri Mohamad Norza Zakaria berkata pihaknya akan berbincang bersama Ketua Kontinjen (CDM) Malaysia ke Sukan SEA Hanoi Datuk Nur Azmi Ahmad dan Majlis Sukan Negara bagi memutuskan sama ada sasaran itu realistik atau sebaliknya.

Mohamad Norza secara peribadi berpendapat beliau tidak mahu meletakkan tekanan kepada atlet untuk mencapai sasaran tersebut memandangkan kebanyakan mereka dilihat bergelut dengan prestasi semasa susulan pandemik COVID-19.

“Dua tahun kebanyakan mereka tiada pertandingan malah kami di peringkat jawatankuasa pemilihan (Sukan SEA) Hanoi berdepan kesukaran mengenal pasti catatan peribadi terbaik mereka dalam dua tahun lepas.

“Disebabkan itu kami panjangkan ke tahun 2018 untuk kenal pasti catatan peribadi terbaik bagi mengukur kemampuan selain memberi peluang kepada atlet menjadikan Sukan SEA Hanoi sebagai permulaan untuk memperbaiki prestasi sebelum bertanding pada Sukan Komanwel atau Sukan Asia nanti,” katanya.

Sebelum ini, Nur Azmi meletakkan sasaran bagi Malaysia untuk berada dalam kelompok tiga teratas dari segi jumlah pungutan pingat pada temasya dwitahunan di Vietnam kelak.

Mohamad Norza pada masa sama menjangkakan sasaran kedudukan Malaysia serta jumlah pungutan pingat akan diumumkan pada majlis penyerahan Jalur Gemilang dan berbuka puasa bersama kontinjen negara minggu ini.

Ditanya mengenai sukan mana yang bakal menjadi lubuk emas buat negara di Vietnam, beliau berkata sukan terjun sememangnya diramal untuk meneruskan kecemerlangan mereka di Sukan SEA memandangkan tahap atlet negara yang jauh lebih baik tinggi berbanding pencabar mereka dari negara lain.

Acara terjun dijadual bermula lebih awal iaitu 8 hingga 11 Mei sebelum edisi ke-31 temasya sukan itu bermula secara rasmi pada 12 hingga 23 Mei.- BERNAMA


Eksesais Mantis tingkatkan kesiapsiagaan TDM hadapi ancaman CBRNe

SUNGAI UDANG 24 Mac – Kesiapsiagaan Tentera Darat Malaysia (TDM) dalam menangani ancaman biologi, radiasi, nuklear dan bahan letupan (CBRNe) terus dipertingkatkan berikutan corak ancaman yang berubah-ubah dan tidak lagi menjurus kepada peperangan konvensional semata-mata.

Timbalan Panglima Darat, Leftenan Jeneral Datuk Seri Mohammad Ab Rahman berkata, kesiapsiagaan itu dipertingkatkan menerusi eksesais bilateral antara TDM dan Angkatan Tentera Kanada (ATK) menerusi Eksesais Mantis yang dilaksanakan hampir setiap tahun sejak 2015.

“Konsep peperangan masa kini tidak hanya melibatkan peperangan konvesional. Pengganas kini menggunakan agen kimia, biologi, radiasi, nuklear dan bahan letupan (CBRNe) sebagai senjata, Malaysia juga tidak terkecuali daripada terdedah kepada ancaman ini.

“Persediaan TDM menghadapi ancaman bahaya ini memerlukan latihan khusus dan penggunaan peralatan berteknologi tinggi, jadi eksesais dijalankan adalah medium terbaik untuk menguji kompetensi anggota dalam menangani ancaman pengganas yang menggunakan taktik bahan kimia sebagai senjata.

“Pada eksesais ini turut membabitkan wakil Tentera Laut Diraja Malaysia (TLDM) dan Tentera Udara Diraja Malaysia (TUDM) yang bertindak sebagai pemerhati,” katanya.

Hadir sama, Pesuruhjaya Tinggi Kanada ke Malaysia, Wayne Robson; Komander Jurutera Medan Barat, Mejar Jeneral Ir Abdul Hamid Mohd Isa; Panglima 21 Gerup Gerak Khas (GGK), Mejar Jeneral Nubli Hashim dan Panglima 10 Briged (Para), Brigadier Jeneral Khairul Azmizal Ahmad Natal.

Katanya, hasil daripada eksesais berterusan itu pasukan 12 Skuadron Rejimen Askar Jurutera Diraja (RAJD) diatur gerak bagi membantu operasi di kawasan terjejas pencemaran bahan kimia beracun di Sungai Kim Kim, Pasir Gudang, Johor, dua tahun lalu.

“Banyak perkara kita pelajari daripada ATK, pertama ilmu pengetahuan dan yang lebih penting di sini, tidak ada ‘live agent’ atau agen sebenar.

“Di negara ini lebih menfokuskan kepada kumpulan pakar CBRNe, pasukan pemusnah alat letupan reka ganti (IED), perubatan dan penggempur GGK bagi menyokong operasi anti keganasan,” katanya.


Tun M doakan Malaysia dimajukan semua pihak


Justin pangku tugas CEO Melaka United FC

PEMILIK Kelab Bolasepak Melaka United (MUFC), Datuk Seri Justin Lim bakal mengambil alih tugas selaku Ketua Pegawai Eksekutif kelab berkenaan berkuatkuasa serta merta susulan perletakan jawatan penyandang terdahulu, Datuk Mohd Saiful Mat Sapri.

Katanya, keputusan itu dibuat selepas mengadakan perbincangan bersama Presiden Persatuan Bolasepak Melaka United (MUSA) Datuk Seri Utama Sulaiman Md Ali di Seri Negeri, hari ini.

Selain itu, ujarnya, MUFC juga bakal menerima kehadiran pemain dari Kelab Bolasepak Johor Darul Ta’zim (JDT), Gary Steven Robbat yang semakin hampir menyertai Skuad Hang Tuah secara pinjaman.

“Kita berharap kehadiran pemain-pemain baharu ini dapat membantu MUFC memperoleh keputusan yang lebih baik dalam baki perlawanan Liga Super musim ini,” katanya lagi.


Hutang negara berada pada had dibenarkan

“Status kedudukan hutang kerajaan adalah berdasarkan statutori di bawah Akta Langkah-Langkah Sementara Bagi Pembiayaan Kerajaan (Penyakit Koronavirus 2019(COVID-19) Akta 830 meliputi Sekuriti Kerajaan Malaysia (MGS), Terbitan Pelaburan Kerajaan Malaysia (MGII) dan Bil Perbendaharaan Islam Malaysia (MITB).

Beliau menjawab soalan tambahan Senator Mohd Yusmadi Mohd Yusoff yang ingin tahu sama ada hutang kerajaan berada pada had yang dibenarkan.

Ketika menjawab soalan asal Mohd Yusmadi mengenai status hutang kerajaan berhubung projek mega yang dibatalkan kerajaan Pakatan Harapan, Tengku Zafrul memaklumkan bahawa obligasi pembayaran hutang tetap diteruskan seperti terkandung dalam perjanjian berkaitan.

Mengulas lanjut, beliau berkata beberapa projek yang ditangguhkan seperti Transit Aliran Ringan 3 (LRT3),Tren Aliran Transit Massa 2 (MRT 2) serta Projek Laluan Rel Pantai Timur (ECRL) diteruskan semula dengan skop dan kos yang ditambah baik.

“Pada masa sama, projek Kereta Api Berkelajuan Tinggi (HSR) Kuala Lumpur-Singapura, Trans Sabah Gas Pipeline (TSGP), Tren Aliran Transit Massa 3 (MRT 3) dan Multi Product Pipeline (MPP) masih dalam proses rundingan untuk diteruskan semula,” jelasnya.


Pelancongan Melaka baru nak naik, tolong patuh SOP – EXCO

BANDARAYA MELAKA 5 Feb – Kerajaan negeri menyarankan semua pemain industri pelancongan di negeri ini tidak mengambil sikap ambil mudah terhadap aspek pematuhan prosedur operasi standard (SOP) bagi mengekang penularan wabak COVID-19.

Exco Pelancongan negeri, Datuk Muhamad Jailani Khamis berkata, ia bagi mengelakkan tercetusnya sebarang kluster berkaitan pelancongan susulan peningkatan kes jangkitan COVID-19 dalam negara yang melebihi angka 9,000 kes hari ini.

“Kita tidak mahu mengambil tindakan keras terhadap pengunjung kerana kita tahu sektor pelancongan di Melaka baru saja bangkit akibat Perintah Kawalan Pergerakan (PKP).


Langgar SOP PKP: Tajuddin beri keterangan di IPD Dang Wangi

Tajuddin tiba di IPD Dang Wangi pada kira-kira 4.45 petang dengan menaiki kereta Mercedes Benz berwarna perak dan selesai memberi keterangan kira-kira sejam kemudian.

Selasa lalu, Tajuddin pada sidang media di Stesen Transit Aliran Ringan (LRT) KLCC berhubung pertembungan dua tren LRT dilihat hanya mengenakan pelindung muka, dan tidak memakai pelitup muka seperti yang diwajibkan dalam SOP Perintah Kawalan Pergerakan (PKP).

Ahli Parlimen Pasir Salak itu disiasat mengikut Seksyen 21A Akta Pencegahan dan Pengawalan Penyakit Berjangkit 1988 serta Peraturan 17 (1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021.

Terdahulu, Ahli Parlimen Muar Syed Saddiq Syed Abdul Rahman turut hadir ke IPD berkenaan pada kira-kira 12.30 tengah hari tadi selepas dipanggil untuk memberi keterangan berhubung kenyataannya di Twitter yang mempersoalkan Tajuddin hanya memakai pelindung muka tanpa pelitup muka dalam sidang media itu.

“Secara keseluruhannya sebanyak lima keterangan diambil pada hari ini iaitu kenyataan Tajuddin, Syed Saddiq dan tiga kakitangan Prasarana bagi tujuan siasatan kes ini,” katanya.


Golongan uzur tidak diabaikan

Ahli Dewan Undangan Negeri (ADUN) Gadek, VP Shanmugam berkata, pihaknya sentiasa cakna dengan isu berkenaan bagi memastikan seluruh penduduk dalam DUN itu kekal mendapat perhatian kerajaan.

Katanya, hasil kerjasama pihak Jawatankuada Pembangunan dan Penyelarasan Dewan Undangan Negeri (JAPERUN) kawasan itu telah mengenal pasti beberapa keluarga yang seharusnya menerima bantuan kebajikan bagi meneruskan kehidupan.

“Kesemua keluarga yang dikenalpasti akan diberikan bantuan dari seperti lampin pakai buang, wang tunai dan bantuan kerusi roda yang diserahkan sendiri.

“Hasil lawatan yang dijalankan sebanyak 10 keluarga telah dikenalpasti bagi menerima bantuan berkaitan bagi membantu mengurangkan bebanan yang dihadapinya,” katanya kepada Melaka Hari Ini.

Dalam pada itu, Shanmugam berkata pihaknya sentiasa cakna dengan pembangunan penduduk yang terkesan dan akan terus menghulurkan bantuan sewajarnya malah akan sentiasa mendengar keluhan penduduk terlibat bagi memastikan kebajikan mereka terjamin.


Banci 2020, pindaan Perkara 119, antara yang dibincangkan dalam Mesyuarat Majlis Raja-raja ke-258

KUALA LUMPUR, 10 Mac – Perkara-perkara berkenaan Banci 2020 dan pindaan Perkara 119 Perlembagaan Persekutuan merupakan antara intipati perbincangan pada Mesyuarat Majlis Raja-Raja ke-258 yang berlangsung di Istana Negara selama dua hari bermula semalam.

Penyimpan Mohor Besar Raja-Raja Tan Sri Syed Danial Syed Ahmad berkata turut dibincangkan dalam mesyuarat itu ialah pelantikan Hakim-hakim Mahkamah Atasan, pelantikan Pengerusi dan Ahli-Ahli Suruhanjaya Perkhidmatan Awam serta pelantikan Pengerusi dan Timbalan Pengerusi Majlis Kebangsaan Bagi Hal Ehwal Ugama Islam Malaysia (MKI).

“Majlis juga telah disembahkan taklimat terkini mengenai keselamatan oleh Ketua Polis Negara Tan Sri Acryl Sani Abdullah Sani dan pertahanan negara oleh Panglima Tentera Darat Jen Tan Sri Zamrose Mohd Zain.

Sebelum mesyuarat, majlis juga telah mendengar taklimat ringkas oleh Perdana Menteri mengenai pandangan dan pendirian kerajaan atas beberapa perkara menyentuh hal ehwal negara yang terkini,” katanya dalam satu kenyataan hari ini.

Syed Danial berkata, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berangkat menghadiri hari kedua mesyuarat itu, diiringi Perdana Menteri Datuk Seri Ismail Sabri Yaakob.

Mesyuarat dipengerusikan Sultan Terengganu Sultan Mizan Zainal Abidin itu berlangsung selepas kali terakhir diadakan pada 24 Nov dan 25 Nov 2021, yang dipengerusikan Sultan Kedah Al Aminul Karim Sultan Sallehuddin Sultan Badlishah.

Pada hari pertama mesyuarat, Syed Danial berkata kesemua Raja-Raja Melayu dan Yang Dipertua Negeri telah berangkat hadir, termasuk Pemangku Raja Pahang Tengku Hassanal Ibrahim Alam Shah Al-Sultan Abdullah, manakala Sultan Kelantan diwakili Tengku Mahkota Kelantan Tengku Dr Muhammad Faiz Petra Sultan Ismail Petra.

Terdahulu pada mesyuarat hari ini, Raja-Raja Melayu yang berangkat diiringi Menteri Besar masing-masing, manakala Yang Dipertua Negeri diiringi Ketua-Ketua Menteri kecuali Sarawak yang diiringi Timbalan Premier.
– BERNAMA


Sekolah perlu anjurkan lebih banyak program perpaduan – KM

“Saya sarankan pihak sekolah agar berganding bahu wujudkan program ke arah perpaduan. Kerajaan Negeri sentiasa menyokong program perpaduan demi keharmonian masyarakat di Negeri Melaka.

Beliau berkata demikian ketika berucap merasmikan Pesta Ponggal Perpaduan 2023 anjuran bersama Persatuan Ibu Bapa dan Guru (PIBG) Sekolah Jenis Kebangsaan Tamil (SJKT) Jasin di sekolah tersebut, di sini, hari ini.

Hadir sama Exco Pembangunan Belia, Sukan dan Badan Bukan Kerajaan (NGO) negeri, VP Shanmugam serta Guru Besar SJKT Jasin, Selva Raju.

“Saya hadir pada hari ini untuk meraikan budaya mereka, program seperti ini perlu diteruskan supaya generasi akan datang tidak melupakan tradisi mereka,” katanya.


Kerajaan sedang analisis keberkesanan vaksin

Ketua Data Pusat Kesiapsiagaan dan Tindakan Cepat Krisis Kebangsaan (CPRC) Dr A. Mahes mendedahkan perkara itu ketika ditanya sama ada terdapat pendekatan yang mungkin untuk menjalankan analisis terhadap keberkesanan vaksin tersebut.

Ini susulan trend pelbagai pihak cuba melakukan analisis sendiri sehingga mengelirukan masyarakat dengan menyatakan keberkesanan vaksin dikatakan menurun selepas sesuatu tempoh.

“Kami sedang menjalankan usaha itu tetapi kami perlu berhati-hati kerana ia bukan sahaja menyentuh soal perangkaan…ia juga menunjukkan bagaimana kita menggambarkan dan memberi pemahaman khusus tentang isu tersebut.

“Kami berharap dapat melakukannya dengan secepat mungkin,” katanya semasa taklimat media hari ini berhubung laman web COVIDNOW yang berkongsi data terperinci harian COVID-19.

Sementara itu, menurut Ketua Unit Audit Klinikal, Cawangan Kualiti Penjagaan Perubatan, Bahagian Perkembangan Perubatan, Dr Faizah Muhamad Zin, berkata kerajaan tidak dapat memberi jaminan penuh tidak akan ada pelaporan data tertunggak kes kematian COVID-19 walaupun jumlahnya telah berkurangan sejak kebelakang ini.

“Data kesihatan amat dinamik. Jika saya memberitahu anda bahawa esok semuanya akan selesai tetapi tiba-tiba dalam dua hari akan datang, kita melihat ada sebilangan kes tertunggak,” katanya.


Unit IPT dihidupkan semula menerusi TAPEM – KM

SERI NEGERI 14 Mac – Kerajaan Negeri akan mengaktifkan semula Unit Institut Pengajian Tinggi (IPT) di negeri ini kata Ketua Menteri Datuk Seri Utama Sulaiman Md Ali.

Beliau berkata demikian dalam ucapan Usul Terima Kasih Tuan Yang Terutama Yang di-Pertua Negeri Melaka ‘Mengupaya Potensi, Memacu Kemakmuran Negeri’ Persidangan Pertama, Penggal Kedua, hari kedua Dewan Undangan Negeri (DUN) Melaka Ke-15, di sini, hari ini.

Mengulas lanjut, Sulaiman turut memaklumkan secara keseluruhan 45 IPT beroperasi di Negeri Melaka dan daripada jumlah itu 25 berstatus awam manakala 20 lagi adalah swasta.


Sambutan Hari Malaysia diadakan dengan SOP ketat – KSU KKMM

KUALA LUMPUR 10 Sept – Persiapan sambutan Hari Malaysia 2021 yang akan diadakan di Kota Kinabalu, Sabah pada 16 September kini mencapai 85 peratus, kata Ketua Setiausaha Kementerian Komunikasi dan Multimedia Datuk Seri Mohammad Mentek.

Beliau berkata penganjuran sambutan itu akan mengikut prosedur operasi standard (SOP) yang ketat berdasarkan nasihat Majlis Keselamatan Negara (MKN) dan Kementerian Kesihatan (KKM) bagi mengelak penularan jangkitan COVID-19.

“Sambutan kali ini sama juga seperti sambutan Hari Kebangsaan lalu, tidak melibatkan penonton awam dengan kehadiran fizikal hanya melibatkan 63 orang termasuk Perdana Menteri dan Tuan Yang Terutama Yang Dipertua Negeri Sabah,” katanya ketika ditemu bual dalam program Selamat Pagi Malaysia yang disiarkan saluran TV1, RTM, hari ini.

Mohammad yang juga Pengerusi Jawatankuasa Kerja Sambutan Hari Kebangsaan Hari Malaysia (HKHM) 2021 berkata, kementerian mengambil maklum keadaan semasa peningkatan kes COVID-19 di Negeri Di Bawah Bayu dan langkah-langkah awal diambil bagi mencegah penularan.

“Semua individu yang terlibat secara fizikal pada sambutan itu perlu lengkap dua dos vaksin COVID-19 selain menjalani saringan calitan COVID-19 tiga hari sebelum raptai sambutan diadakan.

Sementara itu, ketika menjadi tetamu program Malaysia Hari Ini di TV3, Mohammad berkata tema Malaysia Prihatin masih dikekalkan pada tahun ini bersesuaian dengan perjuangan melawan pandemik COVID-19, selain menyemarakkan aspirasi Keluarga Malaysia yang diperkenalkan Perdana Menteri Datuk Seri Ismail Sabri Yaakob.

“Seperti mana yang kita sedia maklum, jika kita dalam sebuah keluarga bahagia sudah tentu kita akan mempertingkatkan kerjasama, komitmen dan keprihatinan untuk sama-sama menjaga keluarga kita.

Selain itu, Mohammad berkata sejajar dengan saranan Menteri Komunikasi dan Multimedia Tan Sri Annuar Musa, sambutan Hari Malaysia juga bakal disambut di negeri-negeri lain di Semenanjung dan tidak tertumpu kepada negeri penganjur sahaja.

Katanya pelbagai pertandingan dan program sambutan dianjurkan seperti pertandingan deklamasi sajak secara maya, Joget Malaysia TikTok serta pertandingan bercerita untuk kanak-kanak.


Nanas premium MD2 bakal jadi produk pelancongan baharu

KUALA LINGGI 9 Feb. – Penanaman nanas premium MD2 di Kuala Linggi bakal dimajukan sebagai produk baharu dalam subsektor agro pelancongan Melaka.

Pengerusi Jawatankuasa Pelancongan, Warisan dan Kebudayaan negeri, Datuk Muhammad Jailani Khamis berkata, bagi tujuan itu pihaknya akan mempelbagaikan produk baharu daripada tanaman itu.

“Dahulu Melaka terkenal dengan penanaman mangga Melaka Delite dan kini kita cuba tukar dengan produk baharu iaitu nanas premium yang bermutu tinggi berbanding yang dihasilkan di negeri lain.

“Buat permulaan, kita akan berurusan dengan setiap usahawan tani di kawasan ini bagi membangunkan pelbagai produk pertanian yang boleh dimajukan dalam subsektor pelancongan,” katanya.

Beliau berkata demikian kepada Melaka Hari Ini selepas melakukan lawatan di ladang nanas Fionanas di Nusa Dusun Kuala Linggi, di sini hari ini.

Hadir sama, Ahli Dewan Undangan Negeri (ADUN) Kuala Linggi, Datuk Wira Ar. Ismail Othman; Pengarah Bahagian Promosi Pelancongan (BPP) Melaka, Shaari Basiron.

1. JAILANI (tengah) mengadakan lawatan di ladang nanas Fionanas yang diusahakan pasangan suami isteri seluas 13.76 hektar di Nusa Dusun Kuala Linggi, hari ini.


Bekalan ayam cukup menjelang Aidiladha, peniaga patuh harga siling

KUALA LUMPUR, 8 Julai – Isu bekalan dan harga ayam tidak lagi timbul menjelang sambutan Aidiladha Ahad ini apabila rata-rata peniaga di Semenanjung mematuhi harga siling ditetapkan kerajaan dan pengguna tiada masalah mendapatkan bahan mentah itu.

Semalam, Pengerusi Pasukan Jihad Tangani Inflasi Tan Sri Annuar Musa berkata semakan yang dibuat pasukan penguat kuasa mengesahkan sememangnya ayam kini dijual pada harga siling, malah terdapat penjual yang meletakkan harga kurang daripada RM9 sekilogram, jauh lebih rendah daripada harga siling.

Harga siling runcit ayam standard yang ditetapkan kerajaan bermula 1 Julai ialah RM9.40 sekilogram bagi Semenanjung Malaysia, harga ayam di ladang ditetapkan pada RM6 sekilogram manakala harga ayam di pihak pemborong pada RM8.10 sekilogram.

Lebih menarik apabila kawasan Parlimen Jasin di MELAKA mengadakan program Jualan Kasih Aidiladha Keluarga Malaysia Parlimen Jasin yang memberi peluang kepada orang ramai mendapatkan bekalan ayam yang dijual pada harga RM10 seekor.

Program yang turut disertai Pertubuhan Peladang itu menawarkan harga istimewa ayam segar iaitu RM7 sekilogram, lebih murah berbanding harga siling RM9.40 sekilogram.

Seorang pengunjung, Rafeah Ahmad, 71, dari Merlimau berkata harga ayam yang lebih murah daripada pasaran itu membantunya membuat persediaan untuk menyambut Aidiladha.

Di PERAK, tinjauan di Pasar Ayam Ipoh mendapati rata-rata meja jualan penuh dengan ayam bersaiz standard iaitu kira-kira sekilogram hingga dua kilogram.

Seorang peniaga ayam, Zaini Shaari, 52, berkata bekalan ayam kini mudah diperoleh dan kebanyakan pelanggan gemar membeli pada saat akhir menjelang musim perayaan.

Di PERLIS, seorang pesara kerajaan, Normawati Jamaluddin, 61, berkata beliau datang awal ke Pasar Sena untuk membeli enam ekor ayam bagi persiapan menyambut Aidiladha.

“Saya harap perkara ini (tindakan kerajaan) diteruskan bagi memastikan tiada ‘tangan ghaib’ yang menangguk di air keruh menaikkan harga barang sesuka hati mereka,” katanya yang berterima kasih kepada kerajaan kerana melaksanakan pelbagai kaedah bagi memastikan harga bahan mentah di negara ini terkawal dan bekalan mencukupi.

Di PAHANG, tinjauan di Pasar Besar Kuantan mendapati isu bekalan ayam tidak timbul selepas rata-rata pembekal kembali menghantar bekalan seperti yang diminta sejak beberapa minggu lepas.

Peniaga, Ahmad Darwis Sulaiman, 62, kini memperoleh bekalan hingga 200 ekor ayam sehari berbanding 50 hingga 60 ekor ayam sehari ketika isu kekurangan ayam yang menyebabkan kerajaan menghentikan eksport ternakan itu sebagai langkah mengatasinya.

“Harga jualan juga mengikut harga siling ditetapkan iaitu RM9.40 sekilogram. Saya kira isu bekalan kurang menjelang hari raya dan sebagainya telah selesai kerana kami sudah boleh berniaga seperti biasa,” katanya yang sudah 30 tahun berniaga ayam segar.

Pekerja swasta, Fauziana Razak, 33, pula lega kerana dapat membeli ayam segar di pasar walaupun tiba di pasar pada 10.30 pagi, berbanding sebelum ini apabila kebanyakan peniaga kehabisan stok seawal 9 pagi ekoran bekalan terhad.

Seorang pekerja swasta, Norzamira Che Noh berkata harga baharu yang ditetapkan lebih berbaloi berbanding sebelum ini kerana perlu membayar caj tambahan untuk memotong ayam.

“Sebelum ini harga RM8.90 tetapi perlu membayar caj tambahan RM2 untuk potong, tetapi bila harga baharu ditetapkan tiada lagi caj tambahan dikenakan. Ia lebih berbaloi,” katanya.

Di NEGERI SEMBILAN, tinjauan di Pasar Besar Seremban mendapati ada peniaga yang tidak mempamerkan harga ayam dijual namun setelah diteliti, ayam itu dijual mengikut harga siling ditetapkan.


Penantian sekolah menengah pertama Duyong

DUYONG 15 Disember – Penantian warga Dewan Undangan Negeri (DUN) Duyong untuk mempunyai sekolah menengah pertama di kawasan itu dijangka akan direalisasikan tidak lama lagi.

Ahli Dewan Undangan Negeri (Adun) Duyong Mohd Noor Helmy Abdul Halem berkata, sebelum ini anak-anak Duyong terpaksa berkongsi sekolah dengan pelajar dari DUN bersebelahan disebabkan sekolah menengah yang ada hanya terletak di sempadan Duyong.

Menurut Mohd Noor Helmy, sekolah tersebut dijangka akan beroperasi pada tahun depan, namun pihaknya difahamkan bakal berlaku sedikit kelewatan daripada kontraktor terlibat.

Beliau berkata, mengikut jadual asal, sekolah berkenaan sepatutnya beroperasi pada Mac tahun depan, namun pihak kontraktor memohon lanjutan masa kepada Jun 2023.

“Tapi kita bimbang kelewatan itu berjangkit kepada perkara-perkara lain sedangkan bangunannya sudah siap, cuma ia hanya membabitkan isu pembayaran dan lain-lain selepas pertukaran kerajaan.

“Apapun, kita di pihak Japerun akan terus mendesak agar pembinaan fasa akhir ini disegerakan kerana kita tidak mahu gangguan itu menjadi penghalang yang akan memberi kesan kepada warga Duyong itu sendiri,” katanya.

Tambahnya, selain sekolah menengah, pihaknya juga kini sedang menunggu status permohonan pembinaan sekolah rendah baharu iaitu Sekolah Kebangsaan Seri Duyong 2 yang telah dibentangkan pada Majlis Mesyuarat Kerajaan Negeri (MMKN).

Pada masa sama, pihaknya juga akan memperjuangkan pembinaan Tadika Jabatan Agama Islam Melaka (JAIM) di Kampung Permatang Duyong dalam memperkasa pendidikan awal kanak-kanak di kawasan itu.

Mohd Noor Helmy berkata, pihaknya juga kini memberi tumpuan kepada kerja-kerja pembaikan jalan persekutuan di DUN Duyong yang tidak lagi selamat.

Katanya, keadaan jalan yang tidak diselenggara itu telah menimbulkan kebimbangan dan kemarahan penduduk yang merasakan tidak lagi selamat apabila melalui beberapa jalan di kawasan itu.

“Kita faham kenapa orang ramai marah dengan jalan yang terlibat dan di pihak Japerun kita juga sudah mohon kerja pembaikan itu disegerakan.

“Walau apa jawapan sekalipun, kita tidak akan berhenti setakat ini dan saya akan terus memperjuang serta mempertahankan hak keperluan rakyat di kawasan ini,” katanya.

Dalam pada itu, mengulas mengenai kemungkinan beberapa projek Rancangan Tebatan Banjir (RTB) dibatalkan susulan pengumuman Perdana Menteri Datuk Seri Anwar Ibrahim, baru-baru ini, Mohd Noor Helmy berharap ia tidak terjadi di RTB Sungai Duyong.

Katanya, projek RTB berkenaan sudah mencapai kemajuan 11 peratus pada ketika ini dan sudah berjaya memberi impak positif dalam mengatasi masalah banjir di beberapa kawasan.

“Kita faham ia membabitkan isu perolehan dan kita sendiri tidak tahu apa yang berlaku sebenarnya. Tapi kalau boleh saya minta biarlah projek itu (RTB Sungai Duyong) terus berjalan.

“Kalau lagi lama menunggu, kita risau yang terkesan ialah rakyat, yang menanggung banjir ialah rakyat sedangkan kepimpinan berbalah dan kesilapan datang dari pengurusan terdahulu.

“Jadi, saya mohon Yang Amat Berhormat Perdana Menteri bertindak bijaksana dalam hal ini. Jangan disebabkan terlalu menyemak atau menilai semula, kesan lain yang berantai diterima rakyat,” ujarnya.

Sekolah:-
Sekolah rendah: 5
SJK (C): 3
SRA (Jaim): 4
Sekolah menengah: 2
Kolej Tingkatan 6: 1
Sekolah pendidikan khas: 1


Kurangkan birokrasi mudahkan urusan usahawan

AYER KEROH 26 Februari – Kementerian Usahawan dan Koperasi (KUSKOP) memberi jaminan lebih ramai usahawan tempatan akan menerima banyak manfaat selepas pembentangan Belanjawan 2023 Jumaat lalu.

Menterinya, Datuk Ewon Benedick berkata agensi di bawah KUSKOP peringkat negeri atau persekutuan diminta agar memainkan peranan dengan mengurangkan kerenah birokrasi bagi memudahkan lagi urusan usahawan tempatan.

“Kita akan menyokong lebih banyak perusahaan seperti di Negeri Melaka ini. Pada sesi lawatan saya di Jasin, Koperasi Ayam Kampung Kacuk dan di Ayer Keroh, Pak Man Industries Sdn. Bhd. menghasilkan pes asam pedas.

“Mereka ini wajar dijadikan contoh oleh usahawan yang mahu berjaya dan pergi lebih jauh dalam perniagaan. Kejayaan sumpama ini bukan sahaja memberi manfaat kepada usahawan itu sendiri, sebaliknya masyarakat sekitar,” katanya.

Hadir sama, Timbalan Ketua Setiausaha KUSKOP, Datuk Zamri Salleh; Ketua Pegawai Eksekutif SME Corp Malaysia, Rizal Nainy dan Ketua Pegawai Eksekutif Melaka Corporation (MCorp), Datuk Mashitah Ismail.


PDRM mohon kerajaan naikkan elaun perumahan

KUALA LUMPUR 18 Julai – Polis Diraja Malaysia (PDRM) memohon kerajaan menaikkan elaun perumahan anggota pasukan keselamatan itu untuk membantu meringankan beban yang dipikul mereka susulan peningkatan kos sara hidup.

Ketua Polis Negara Tan Sri Abdul Hamid Bador berkata keutamaan harus diberikan kepada anggota berpangkat rendah kerana golongan itu dilihat lebih banyak berdepan kesukaran.

Beliau berkata kerajaan perlu mempertimbangkan isu ini kerana terdapat anggota pasukan keselamatan itu yang sering mengadu terpaksa membayar sewa rumah tinggi terutama mereka yang tinggal di bandar besar dan elaun yang diberikan ketika ini tidak mencukupi.

“Saya selalu meperjuangkan elaun rumah untuk anggota. Saya bukan mahu kenaikan gaji akan tetapi elaun rumah terutama bagi anggota polis yang berpangkat rendah.

“Kalau mereka bergaji RM1,500 manakala rumah sewanya dibayar sebanyak RM600 dengan elaun yang hanya dapat RM260, jadi ia perlu ditambah lebih RM300 lagi,” katanya kepada Bernama di Bukit Aman di sini.

Abdul Hamid berkata beliau telah memperjuangkan isu kenaikan elaun perumahan sejak Tun Dr Mahathir Mohamad sekali lagi dilantik menjadi Perdana Menteri pada 2018.

Katanya disebabkan pemberian elaun perumahan yang rendah itu juga, beliau sering mempertahan dan melarang penjualan tanah milik PDRM kepada syarikat swasta yang ingin mengambil kesempatan kononnya mahu membangunkan kawasan tersebut.

“Katakanlah 10 tahun akan datang, kita ada 30,000 warga PDRM di sekitar Lembah Klang dan Kuala Lumpur. Jadi sebanyak 30,000 rumah boleh dibina untuk menempatkan mereka.

“Sekurang-kurangnya mereka ini ada rumah dan tak perlu elaun bulanan RM360. Saya akan perjuangkan isu ini demi menjaga kebajikan anak buah saya,” katanya.


‘Saya nak berehat dahulu’- Saiful

BUKAN merajuk, apatah lagi berkecil hati dengan prestasi semasa pasukan menjadi punca peletakan jawatan Datuk Mohd Saiful Mat Sapri sebagai Ketua Pegawai Eksekutif Kelab Bolasepak Melaka United (MUFC).

Sebaliknya beliau menjelaskan, peletakan jawatan itu dilakukan setelah memikirkan sedalamnya demi memberi sepenuh perhatian kepada perniagaannya yang selama ini sedikit terabai.

Masa yang ada ini juga ujarnya, akan dimanfaatkan sepenuhnya untuk beliau berehat seketika daripada arena bola sepak tanah air, melainkan jika khidmatnya diperlukan di suatu masa kelak.

“Tiada yang mengejutkan. Saya letak jawatan selepas mengadakan perbincangan bersama kepimpinan tertinggi. Bukan sebab merajuk juga bukan sebab kecewa dengan prestasi semasa pasukan yang tidak begitu memuaskan.

“Saya buat keputusan itu untuk memberi tumpuan kepada perniagaan dan buat masa sekarang, saya belum fikir untuk kembali duduk dalam industri bola sepak.

“Biarlah saya berehat dahulu buat seketika, melainkan jika Presiden MUSA (Persatuan Bolasepak Melaka United) memerlukan khidmat saya di masa akan datang, mungkin akan dipertimbangkan,” katanya ketika dihubungi Melaka Hari Ini.

Dalam pada itu, beliau sempat menitipkan doa buat MUFC agar terus cemerlang dan kekal beraksi dalam saingan Liga Super di bawah pengurusan baharu.

Beliau turut menzahirkan keyakinan skuad Hang Tuah mempunyai potensi besar untuk terus berkembang di masa akan datang dan mengharumkan nama Negeri Melaka.

“Tidak lupa, saya juga ingin mengucapkan jutaan terima kasih kepada seluruh penyokong MUFC yang sentiasa memberikan sokongan penuh di bawah kepimpinan saya sebelum ini.

“Walaupun tidak lagi bersama MUFC, saya akan sentiasa mendoakan pasukan agar terus cemerlang dan mendapatkan keputusan yang terbaik di masa-masa akan datang,” katanya lagi.

Untuk rekod, MUFC kini dipimpin Ketua Pegawai Eksekutif Kenteam Sdn Bhd, Datuk Seri Justin Lim yang akan memangku tugas selaku CEO MUFC sehingga tamat musim Liga Malaysia 2021.


Tambahan kuota haji: Belum ada keputusan Kerajaan Arab Saudi

BALING, 30 Mei- Kerajaan Arab Saudi masih belum memberikan keputusan mengenai rayuan tambahan kuota 5,000 jemaah yang dipohon Malaysia, untuk musim haji tahun ini.

Sehubungan itu, Menteri di Jabatan Perdana Menteri (Hal Ehwal Agama) Datuk Idris Ahmad berkata jumlah jemaah dari negara ini yang bakal mengerjakan ibadah haji tahun ini kekal seramai 14,306 orang.

“Setakat ini kita belum terima maklumat mengenai rayuan kuota tambahan itu…tetapi jumlah yang memohon rayuan untuk mengerjakan haji mencecah 50,000 orang.

“Memang jumlah kuota tambahan yang dipohon jauh berbeza dengan permohonan rayuan 50,000 ini, namun (jika kuota tambahan dibenarkan) ia terpulang kepada kebijaksanaan pengurusan Tabung Haji (untuk menentukan jemaah yang akan ditawarkan),” katanya.

Beliau berkata demikian kepada Bernama selepas menghadiri Istiadat Khas Konvokesyen Universiti Islam Antarabangsa Sultan Abdul Halim Mu’adzam Shah (UniSHAMS) di kampus induk UniSHAMS Kuala Ketil dekat sini hari ini.

Pada 16 Mei lepas, dalam laporan media Idris dipetik sebagai berkata Malaysia memohon sebanyak 5,000 tambahan kuota jemaah haji daripada Kerajaan Arab Saudi, bagi musim haji tahun ini.

Dalam perkembangan lain, Idris berkata seramai 1,428 graduan UniSHAMS daripada 42 program pelbagai peringkat pengajian diraikan pada hari ini, selepas majlis konvokesyen pada tahun 2020 tertangguh susulan penularan wabak COVID-19 di negara ini.

“Graduan sama ada dalam bidang syariah, bahasa Arab mahupun Al-Quran, boleh menjadikan kejayaan yang mereka dapat pada hari ini sebagai asas dan nilai tambah, untuk membantu mereka meneroka bidang lain pula seperti bidang perniagaan,” katanya.


Ismail Sabri adakan lawatan ke Qatar, UAE bermula 27 hingga 31 Mac

PUTRAJAYA, 26 Mac – Perdana Menteri Datuk Seri Ismail Sabri Yaakob akan mengadakan lawatan rasmi pertamanya ke Qatar dan Emiriah Arab Bersatu (UAE) bermula Ahad hingga 31 Mac.

Menurut Kementerian Luar (Wisma Putra), sempena lawatan itu Perdana Menteri turut akan mengadakan pertemuan dengan Amir Qatar, Sheikh Tamim bin Hamad Al Thani.

“Agenda utama yang akan dibincangkan termasuk pengukuhan hubungan dua hala Malaysia-Qatar yang sedia terjalin dalam pelbagai bidang kerjasama,” menurut kenyataan kementerian pada Sabtu.

Sementara itu, dalam kunjungannya ke UAE, Ismail Sabri akan mengadakan pertemuan dengan Naib Presiden yang juga Perdana Menteri, Sheikh Mohammed bin Rashid Al Maktoum.

“Kedua-dua pemimpin dijangka menyentuh mengenai kerjasama dalam pelbagai aspek antara kedua-dua negara, termasuk menangani pandemik COVID-19 dan usaha pemulihan pasca-pandemik,” menurut Wisma Putra.

Beliau akan diiringi Menteri Luar Datuk Seri Saifuddin Abdullah dan Menteri Kanan Perdagangan Antarabangsa dan Industri, Datuk Seri Mohamed Azmin Ali, Menteri Pembangunan Luar Bandar Datuk Seri Mahdzir Khalid, Timbalan Menteri Kerja Raya Datuk Arthur Joseph Kurup dan Pengerusi Felda Datuk Seri Idris Jusoh.


Pelabur asing kekal sebagai pembeli bersih minggu lepas, catat aliran masuk bersih RM26.15 juta

KUALA LUMPUR, 23 Mei – Pelabur asing terus menjadi pembeli bersih untuk minggu berakhir 20 Mei, mencatatkan jumlah aliran masuk bersih sebanyak RM26.15 juta, kata MIDF Amanah Investment Bank Bhd (MIDF Research).

Dalam Laporan Aliran Dana mingguannya hari ini, firma itu berkata peruncit tempatan bertukar menjadi penjual bersih selepas lima minggu berturut-turut menjadi pembeli bersih, dengan aliran keluar bersih berjumlah RM8.03 juta.

“Sementara itu, institusi tempatan pula  terus menjadi penjual bersih dengan kedudukan jualan bersih sebanyak RM18.12 juta minggu lepas,” kata firma penyelidikan itu.

MIDF Research berkata sehingga kini, dana antarabangsa telah menjadi pembeli bersih untuk tempoh 16 daripada 20 minggu bagi tahun 2022, mencatatkan jumlah aliran masuk bersih sebanyak RM7 bilion.

Menurut MIDF Research, jualan bersih tertinggi dicatatkan pada hari Jumaat pada RM63.07 juta manakala jualan bersih paling sedikit pada Khamis sebanyak RM25.96 juta.

Firma itu menambah institusi tempatan telah menjadi penjual bersih selama 17 daripada 20 minggu setakat tahun ini, menjual ekuiti berjumlah sehingga RM8.11 bilion.

Dari segi penyertaan, pelabur asing menyaksikan peningkatan purata nilai dagangan harian (ADTV) sebanyak 13.14 peratus manakala  peruncit tempatan mencatatkan penurunan sebanyak 1.06 peratus dan institusi tempatan turut merosot sebanyak 0.75 peratus.

MIDF Research berkata Malayan Banking Bhd merekodkan aliran masuk wang bersih tertinggi sebanyak RM2.92 juta minggu lepas manakala Inari Amertron Bhd menyaksikan aliran keluar wang bersih terbesar sebanyak RM2.30 juta.


Lima sukan berfokus 2023

AYER KEROH 5 September – Hoki, badminton, ragbi, wushu dan angkat berat menjadi lima sukan utama bagi sekolah di Negeri Melaka bermula 2023.

Exco Pendidikan dan Teknologi negeri, Datuk Rais Yasin berkata, perkara itu adalah fokus perancangan dilakukan bersama Unit Pembangunan Bakat Murid, Jabatan Pendidikan Negeri (JPN).

“Ramai atlet bertaraf dunia dilahirkan di Negeri Melaka, kalau badminton ada Aaron Chia, hoki juga kita ada pemain Melaka mewakili Malaysia.

“Tahun ini sudah hampir ke penghujungnya, jadi 2023 kita akan laksanakan sukan berfokus selain bola sepak dan bola jaring. Sukan tumpuan ini wajar dilaksanakan diperingkat akar umbi seperti sekolah untuk mencungkil bakat-bakat baharu.

“Kita harapkan sedikit sebanyak sukan-sukan ini akan menyumbang sesuatu kepada Negeri Melaka, sebab itulah perlunya diperingkat JPN jalin kerjasama erat bersama jabatan sukan,” katanya.

Beliau berkata demikian pada sidang media selepas Majlis Makan Malam Kejohanan Tenis Majlis Sukan Sekolah Malaysia (MSSM) 2022, di sini, malam tadi.

Kejohanan Tenis MSSM 2022 melibatkan tiga kategori iaitu Bawah 12,15 dan 18 tahun. Kontinjen Melaka menghantar seramai 18 wakil dalam kejohanan itu.


PKP: Hentikan sikap ‘saya tidak peduli’

KUALA LUMPUR, 26 Julai – Malaysia mungkin melaksanakan kembali prosedur operasi standard (SOP) Perintah Kawalan Pergerakan (PKP) pertama, jika majoriti rakyat Malaysia, terutamanya mereka yang menjalani perintah kuarantin di rumah, terus mengamalkan sikap tidak bertanggungjawab ‘saya tidak peduli’.

Petandanya sudah pun ada, dengan peningkatan jumlah kes positif COVID-19 di negara ini, manakala perintah kuarantin mandatori 14 hari di stesen yang ditetapkan bagi mereka yang pulang dari luar negara telah diwajibkan semula, sejak Jumaat.

Lebih buruk lagi, Ketua Pengarah Kesihatan Datuk Dr Noor Hisham Abdullah dalam kenyataan semalam berkata Kuching, Sarawak telah diisytiharkan sebagai zon merah selepas mencatatkan 41 kes baharu.

Menteri Kanan (Kluster Keselamatan) Datuk Seri Ismail Sabri Yaakob juga berkata kerajaan semalam bersetuju secara dasar untuk mengetatkan semula SOP berkaitan PKP yang telah dilonggarkan di bawah pelaksanaan PKP Pemulihan (PKPP) dan dijangka akan membuat pengumuman mengenainya selepas mesyuarat menteri-menteri Isnin ini.

Beliau berkata perkara itu tidak menghairankan apabila 2,897 individu di bawah kuarantin mandatori di rumah masih belum melakukan ujian saringan kedua COVID-19 selepas 13 hari pulang dari luar negara.

Dr Noor Hisham berkata ini menjadikan jumlah kumulatif kes positif COVID-19 sebanyak  8,884 kes dan jumlah kes aktif dengan kebolehjangkitan 167 kes.

Dua hari lepas, beliau berkata Malaysia mungkin berdepan peningkatan mendadak kes baharu COVID-19 dalam tempoh terdekat jika kadar kebolehjangkitan atau R-naught (R0) naik lebih 1.6.

Semasa menyatakan kebimbangan itu, Dr Noor Hisham berkata ketika ini kadar R0 telah naik kepada 1.36 berbanding 0.3 ketika perlaksanaan Perintah Kawalan Pergerakan Bersyarat (PKPB) yang berakhir 9 Jun lepas.

Katanya jikalau R-naught (R0) meningkat, ini bererti semakin ramai akan dijangkiti. Apa yang membahayakan adalah kalau R-naught meningkat lebih 1.6.- BERNAMA


Lelaki ingkar arahan, cuba rempuh polis direman empat hari

KUALA LUMPUR, 3 April – Seorang lelaki warga asing direman empat hari mulai hari ini bagi membantu melengkapkan siasatan kes cubaan membunuh anggota polis dan ingkar arahan polis dalam satu insiden semalam.

Timbalan Ketua Polis Daerah Petaling Jaya Supt Ku Mashariman Ku Mahmood dalam kenyataan hari ini berkata permohonan reman itu, dikemukakan bagi membantu siasatan yang dibuat mengikut Seksyen 307 dan 188 Kanun Keseksaan.

Beliau berkata selain itu, siasatan ke atas suspek turut dibuat mengikut Seksyen 26 (2) Akta Polis 1967, kerana melarikan diri daripada pemeriksaan serta Seksyen 6(1)(C) Akta Imigresen 1959/63, kerana tidak mempunyai dokumen pengenalan dan perjalanan diri yang sah.

Ku Marshariman berkata dalam insiden berkenaan, suspek yang berusia 40 tahun itu berjaya ditahan kira-kira 6 petang di kawasan Bandar Pinggiran Subang, Shah Alam, Selangor selepas melarikan diri daripada diperiksa.

Beliau berkata suspek sebelum itu telah diarahkan untuk berhenti bagi pemeriksaan, selepas dia didapati memandu dalam keadaan mencurigakan namun bertindak memecut dan cuba melanggar anggota bertugas, menyebabkan anggota terbabit terpaksa melepas tembakan ke arah tayar kereta suspek.

Terdahulu, tular sebuah video berdurasi seminit 14 saat di media sosial memaparkan kejadian sebuah MPV polis mengejar kereta di sebuah kawasan perumahan, dan seorang pemandu kereta dilihat menghentikan kenderaan sebelum berlari keluar dan dikejar polis hingga berjaya ditangkap.- BERNAMA


Berakhirnya era Peng Soon-Liu Ying

KUALA LUMPUR, 7 Dis – Selepas 13 tahun digandingkan bersama, pasangan beregu campuran badminton negara Chan Peng Soon-Goh Liu Ying yang juga pemenang pingat perak Rio 2016, akhirnya mengumumkan perpisahan mereka.

Peng Soon menerusi kiriman Instagram malam tadi dengan tulus ikhlas mengakui agar sukar bagi mereka membuat keputusan untuk berpisah buat selama-lamanya.

“Jerih perih kami bersama-sama, kami gagal, kami berjaya dan kami membesar bersama-sama. Terima kasih semua yang sentiasa menyokong saya dan Liu Ying serta kekal bersama-sama kami sepanjang 13 tahun dalam kerjaya badminton kami ini,” katanya.

Semalam, Liu Ying dalam catatan Facebook berkata bahawa mereka telah menarik diri daripada Kejohanan Dunia BWF (Persekutuan Badminton Dunia) 2021, hanya enam hari sebelum pertandingan bermula di Huelva, Sepanyol.

Ternyata amat terkesan dengan keputusan penarikan diri mereka daripada pertandingan itu, Liu Ying yang berusia 32 tahun berkata faktor usia, kecergasan dan peningkatan kes COVID-19 di seluruh dunia adalah penyebab utama mereka berundur diri.

Penarikan diri pasangan profesional itu bermakna, Pertandingan Akhir Jelajah Dunia BWF 2021 di Bali baru-baru ini adalah kejohanan terakhir mereka beraksi sebelum mengumumkan perpisahan dalam sukan badminton.

Susulan keputusan mereka itu, Peng Soon, 33, menerima mesej dan kata-kata semangat daripada pemain badminton lain termasuk rakan dan bekas lawannya.

Pemain badminton Indonesia, Liliyana Natsir yang menewaskan Peng Soon-Liu Ying, 21-14, 21-12, pada final Rio 2016 bersama-sama pasangannya Tontowi Ahmad menyifatkan pemain Malaysia itu sebagai lawan yang mempunyai semangat kesukanan tinggi, hebat dan mesra.

“Anda dan Liu Ying adalah sebahagian daripada sejarah pencapaian tertinggi saya di Sukan Olimpik Rio 2016. Semoga anda berjaya pada masa hadapan,” katanya.

Legenda badminton Malaysia, Datuk Lee Chong Wei dan pemenang pingat gangsa beregu lelaki Tokyo 2020, Aaron Chia pula mengucapkan kepada kedua-dua pemain itu, selamat maju jaya dalam kerjaya yang diceburi pada masa depan, manakala akaun rasmi BWF meninggalkan emoji sedih di ruangan komen.

Selain pingat perak bersejarah di Rio 2016 itu, Peng Soon-Liu Ying berjaya merangkul pingat emas dalam acara berpasukan campuran pada Sukan Komanwel 2010 di India.

Pasangan itu juga berjaya memenangi 12 kejohanan dan berada dalam ranking ketiga terbaik dunia, pencapaian tertinggi mereka pada 2013. – BERNAMA


Lesen ‘My Heli Club’ digantung serta-merta

AYER MOLEK 5 Jan. – Lesen latihan penerbangan syarikat ‘My Heli Club’ yang terbabit dalam dua insiden kemalangan pada 8 November dan 1 Januari lalu digantung serta-merta berkuatkuasa hari ini.

Menteri Pengangkutan, Datuk Seri Dr Wee Ka Siong berkata penggantungan itu ditetapkan selama enam bulan di bawah Peraturan 67, Peraturan-Peraturan Penerbangan Awam 2016.

“Saya nak umumkan satu keputusan bahawa Pihak Berkuasa Penerbangan Awam Malaysia (CAAM) telah membuat keputusan menggantung kebenaran latihan penerbangan itu bawah Peraturan 67, Peraturan-Peraturan Penerbangan Awam 2016.

“Keputusan itu berikutan kita dapati syarikat itu ada tiga buah helikopter yang mana dua daripadanya sudah terlibat nahas pada 8 November 2020 di Taman Melawati, Selangor dan sebuah lagi turut terlibat kemalangan di Pulau Indah, Klang pada 1 Januari 2021 lalu,” katanya.

Beliau berkata demikian ketika ditemui pemberita dalam sidang media selepas Majlis Pecah Tanah Pembangunan Litar Latihan Ujian Memandu Akademi Pengangkutan Jalan Malaysia Tiang Dua, di sini, hari ini.

“Kita akan maklumkan kepada pihak kelab ini dan ini satu keputusan yang perlu dibuat oleh CAAM atas faktor keselamatan selaras dengan peraturan penerbangan awam Malaysia,” tambahnya.

Terdahulu, pada 8 November lalu, sebuah helikopter membabitkan syarikat ‘My Heli Club’ terhempas dan meragut dua nyawa di Taman Melawati, Kuala Lumpur manakala sebuah lagi helikopter yang terbabit dalam kemalangan itu berjaya melakukan pendaratan cemas.

Insiden sama berulang lagi 1 Januari lalu apabila sebuah lagi helikopter milik syarikat sama terhempas selepas hilang kawalan ketika cuba membuat latihan ‘hovering’ di satu kawasan lapang berhampiran Zon Bebas Pelabuhan Klang (PKFZ) di Pulau Indah.


[Eksklusif] Komuniti Jawa Melaka bakal lenyap?

AYER MOLEK 12 September – Sebut sahaja Melaka, ramai membayangkan mengenai destinasi pelancongan bersejarah tersohor yang menjadi pilihan pelawat domestik dan luar negara.

Pelancong berkunjung ke negeri ini juga dihidangkan dengan keunikan pelbagai budaya masyarakat pelbagai kaum dan etnik yang masih wujud hingga kini.

Faktor perkahwinan campur menyebabkan identiti komuniti Jawa semakin terhakis, akibat peredaran zaman budaya dan penutur bahasa ibunda masyarakat itu semakin kurang.

Orang lama yang ditemui Siti Hawa Khatam, 64, berkata, aktiviti budaya masyarakat Jawa di negeri ini suatu ketika dahulu amat meriah meskipun sebahagian besar daripada mereka menyara hidup dengan menoreh getah dan melakukan kerja kampung.

“Sekarang hanya saya penutur bahasa Jawa, anak-anak tidak tahu menuturkannya, mereka hanya mendengar sahaja. Mungkin bahasa Jawa ini tidak lagi digunakan secara meluas seperti dahulu. Malah mereka di sekolah dan tempat kerja selesa menggunakan bahasa Melayu.

“Setiap bahasa ada keunikannya begitu juga bahasa Jawa ini. Tidak dinafikan masih ada orang muda boleh menuturkan bahasa Jawa tapi jumlahnya tidak ramai.

“Bagi meneruskan tradisi kesemua cucu saya minta mereka panggil saya ‘Makwek’, bukannya nenek,” katanya ketika ditemui di Kampung Tanjung Midah, di sini.

Ketika itu katanya, kemeriahan majlis amat terasa berikutan jiran dan penduduk kampung yang datang akan membawa barangan seperti, beras, gula dan keperluan lain.

“Bila tetamu hendak pulang tuan rumah akan bagi ‘berkat’ iaitu lauk untuk dibawa balik. Kini kenduri hanya bagi duit sahaja malah ramai yang selesa gunakan khidmat katering.

“Selain itu tradisi melawat bayi baru lahir (jagong bayi) dan muyi juga tidak lagi diadakan. Dulu kita akan berkujung ke rumah ibu baru bersalin ini untuk bawa makanan sambil berselawat. Walaupun budaya menziarahi masih ada tetapi caranya lain,” katanya.

Ibu kepada lima anak itu berkata, makanan Jawa seperti nasi ambeng, nasi uduk, ungkep dan bubur abang ketika ini masih dikenali ramai dan mudah diperolehi.

Namun katanya, pasti ada yang menggaru kepala bila ditanya mengenai kerawon, tiwul dan punten yang dahulunya menjadi menu utama majlis keraian.

“Makanan tradisi masih dihidangkan sejak dari zaman nenek moyang hingga sekarang adalah ayam engkong. pada kebiasaan menu ini dihidangkan pada majlis doa selamat untuk cucu mahu bersunat, majlis nikah atau keluarga adakan majlis hari jadi,” katanya.

Siti Hawa berkata, bagi mengekalkan kesinambungan tradisi masyarakat Jawa beberapa pendekatan diambil menerusi penubuhan Pusat Komuniti Persatuan Warisan Anak Jawa (PERWAJA) kini giat menganjurkan pelbagai aktiviti termasuk mempopularkan semula persembahan Jidoran.

“Menerusi aktiviti diadakan ia secara tidak langsung akan membabitkan golongan muda dan belia. Jadi tradisi ini diharap dapat diwarisi untuk generasi akan datang.

“Menjadi Jawa saya amat berbangga malah mempunyai seorang pemimpin yang juga keturunan Jawa iaitu Ahli Dewan Undangan Negeri (Adun) Ayer Molek Datuk Rahmad Mariman, seorang yang cukup berkaliber dan hebat, membuktikan anak Jawa tidak boleh dipandang rendah,” katanya.

Sementara itu, Pengerusi Jawatankuasa Pembangunan dan Keselamatan Kampung (JPKK) Azka Harun, 70, berkata, sebagai generasi seterusnya, golongan muda perlu memastikan identiti, warisan dan tradisi masyarakat Jawa tidak hilang.

“Contohnya, dalam sesuatu majlis cara hidangan nasi ambeng itu mempunyai tertib atau ada ‘totokromo’ yang perlu dituruti. Selain susunan, orang yang meletakkan hidangan itu kena berundur untuk beredar dan ini perlu diketahui.

“Masyarakat Jawa dulu amat berpegang kepada tiga falsafah hidup iaitu sandang (keperluan hidup), pangan (makan) dan papan (rumah kediaman) yang mana ketiga-tiga ini saling berkait untuk meneruskan kehidupan,” katanya yang juga generasi ke empat masyarakat Jawa.


Melaka pertimbang insentif buat Aaron

PAYA RUMPUT 3 Ogos – Kejayaan atlet badminton kelahiran Melaka, Aaron Chia menghadiahkan pingat gangsa di Sukan Olimpik Tokyo 2020 baru-baru ini disifatkan satu kebanggaan untuk negeri ini.

Exco Pembangunan Sukan, Datuk Mohd Rafiq Naizamohideen berkata, rentetan kejayaan itu kerajaan negeri bakal mempertimbangkan insentif khas kepada anak muda berusia 24 tahun itu.

Beliau berkata, perkara itu akan dibincangkan bersama Ketua Menteri Datuk Seri Utama Sulaiman Md Ali sebelum memutuskan bentuk insentif yang akan diberikan.

“Kita sedia maklum Aaron dan pasangan regunya mendapat pingat gangsa bagi negara kita yang merupakan pingat pertama bagi negara dan di pihak kerajaan negeri, kita berbangga dengan pencapaian rakyat Melaka.

“Insya-Allah selaku Exco bertanggungjawab, saya akan berbincang dengan Ketua Menteri untuk mempertimbangkan insentif sewajarnya sebagai tanda penghargaan bagi kerajaan negeri Melaka terhadap Aaron Chia yang telah mengharumkan imej dan nama negara kita.

“Kita percaya insentif dan pelbagai bentuk bantuan lain wajar diberikan di atas sumbangan tersebut dan pada masa sama ia diharap menjadi pemangkin kepada atlet pelapis lain untuk terus memberikan yang terbaik,” katanya.


Padah pukul isteri dengan kerusi, lelaki dipenjara lima bulan

KUALA LUMPUR, 7 Jun – Tindakan seorang lelaki memukul isterinya menggunakan kerusi membawa padah apabila dia dipenjara lima bulan oleh Mahkamah Majistret di sini, hari ini.

Majistret Aina Azahra Arifin menjatuhkan hukuman itu ke atas A. Ramasamy, 48, selepas dia mengaku bersalah menyebabkan kecederaan ke atas L. Suria Mala, 44, dengan memukul menggunakan kerusi di bahagian kepala mangsa di sebuah flat Projek Perumahan Rakyat (PPR) di Jalan Taman Intan Baiduri Kepong pada 6 petang Sabtu lepas.

Dia dituduh mengikut Seksyen 323 Kanun Keseksaan yang membawa hukuman penjara maksimum setahun atau denda RM2,000 atau kedua-duanya, dan dibaca bersama Seksyen 326A kanun sama yang memperuntukkan hukuman penjara dua kali ganda tempoh maksimum atau denda atau sebat.

Terdahulu, Ramasamy yang bekerja dalam industri pembekalan makanan merayu hukuman penjara paling minimum memandangkan dia yang berpendapatan RM1,700 sebulan perlu menyara isteri serta empat orang anak.


Bekalan telur cukup menjelang Aidilfitri – FAMA

MERLIMAU 2 April – Bekalan telur bagi keperluan sepanjang Ramadan dan Hari Raya Aidilfitri ini dijamin mencukupi apabila sebanyak 21.5 juta telur diedarkan ke seluruh negara sehingga semalam.

Pemangku Ketua Pengarah Lembaga Pemasaran Pertanian Persekutuan (FAMA), Abdul Rashid Bahri berkata, jumlah itu termasuk pertambahan bekalan telur gred AA, A dan B yang dikatakan berkurangan di beberapa negeri terutama di Pantai Timur baru-baru ini.

Katanya, FAMA juga mengambil langkah proaktif dengan mengadakan sesi libat urus bersama pemain industri dan berbincang untuk memasarkan telur ayam ke seluruh negara.

Beliau berkata, kuota itu diberikan kepada FAMA untuk tingkatkan bekalan di Kelantan, Terengganu dan Pahang yang mengalami kekurangan bekalan kerana tiada pengeluaran kilang besar di kawasan itu.

“Namun FAMA difahamkan pihak pengeluar cuba untuk memenuhi keperluan pengguna tetapi penghasilan bagi telur gred tersebut juga bergantung kepada umur ayam yang diternak.

“Secara keseluruhan kita mempunyai banyak pilihan termasuk telur omega dan telur kampung yang mempunyai saiz membolehkan pengguna membuat pilihan manakala, kebanyakan telur gred  permintaannya meningkat di bulan puasa berikutan ia adalah bahan asas yang digunakan untuk membuat kuih, kek, biskut raya dan juadah berbuka,” katanya.

Beliau berkata demikian pada sidang media selepas program Jualan Terus Dari Ladang (JTDL) Ramadan Madani @ Pasar Tani Merlimau di sini hari ini.

Mengulas lanjut, Abdul Rashid berkata Melaka antara negeri yang dipertanggungjawab untuk  melaksanakan program intervensi sejak November lalu bagi memastikan bekalan telur di seluruh negara mencukupi.

“FAMA memperoleh bekalan dari tujuh negeri pembekal utama komoditi itu Melaka, Sarawak, Sabah, Pulau Pinang, Johor, Selangor dan Negeri Sembilan,” katanya.


Tembak mati: Suspek memandu kereta secara berbahaya – Polis Sarawak

KUCHING, 16 Dis – Tindakan anggota polis melepaskan tembakan ketika cuba menahan sebuah kereta di Jalan Simpang Tiga di sini malam tadi adalah kerana kereta itu dipandu dalam keadaan bahaya, kata Pesuruhjaya Polis Sarawak Datuk Aidi Ismail.

“Lebih kurang 7.20 malam tadi di persimpangan lampu isyarat Jalan Simpang Tiga, anggota polis trafik Ibu Pejabat Polis Daerah Kuching melepaskan tembakan semasa cuba menahan sebuah kereta Proton Saga warna kelabu yang mencurigakan dan dipandu dalam keadaan bahaya,” katanya dalam kenyataan hari ini.

Beliau berkata pegawai perubatan mengesahkan pemandu kereta itu iaitu lelaki tempatan berumur lingkungan 24 tahun telah meninggal dunia di tempat kejadian.

Bernama malam tadi melaporkan polis menembak mati seorang lelaki yang memandu kereta jenis Proton Saga selepas dipercayai cuba merempuh sepasukan polis yang sedang melakukan rondaan di Jalan Simpang Tiga, di sini.


Kerajaan kaji wujud undang-undang bendung propaganda antivaksin

KUALA LUMPUR 16 Dis. – Kerajaan memantau rapi gerakan kumpulan tertentu yang menyebarkan proganda negatif berkenaan vaksin COVID-19 menerusi media sosial untuk mengelakkan mereka mempengaruhi fikiran rakyat.

Timbalan Menteri Sains, Teknologi dan Inovasi (MOSTI) Ahmad Amzad Hashim berkata kementerian dengan kerjasama Kementerian Komunikasi dan Multimedia (KKMM) sedang mengkaji keperluan untuk mewujudkan undang-undang tertentu bagi membendung perkara itu.

“Kerajaan sebelum ini telah menubuhkan Jawatankuasa Khas Jaminan Akses Bekalan Vaksin COVID-19 (JKJAV) dan menerusinya sebuah Jawatankuasa Kecil Komunikasi dibentuk bagi merangka pelan komunikasi strategik untuk menyampaikan fakta dan maklumat tepat tentang vaksin COVID-19 kepada rakyat.

“Jawatankuasa ini juga mengenal pasti beberapa kategori tahap kepercayaan rakyat terhadap vaksin COVID-19,  termasuk kumpulan minoriti antivaksin dan kumpulan ini sukar untuk diubah pendirian mereka,” katanya pada sesi soal jawab persidangan Dewan Negara hari ini.

Beliau berkata demikian semasa menjawab pertanyaan Senator Muhammad Zahid Md Arip tentang tindakan kerajaan untuk menangani propaganda antivaksin dan langkah mendidik masyarakat berkenaan kepentingan mengambil vaksin COVID-19.

Kategori kedua pula, katanya, adalah kumpulan masyarakat yang yakin tentang pentingnya vaksin dan tidak mudah terjejas dengan propaganda antivaksin, yang merupakan kumpulan terbesar dalam negara ini.

Sementara kategori ketiga adalah kumpulan yang berada di tengah-tengah iaitu kumpulan ‘vaccine hesitancy group’ yang mempunyai keraguan terhadap vaksin terutamanya vaksin COVID-19, tetapi tidak menolak vaksin secara langsung.

“Justeru, strategi komunikasi proaktif, melalui penggunaan pelbagai platform dan medium komunikasi sedang giat dilaksanakan kerajaan bagi memberi penerangan jelas kepada rakyat berkaitan kepentingan pengambilan vaksin COVID-19 yang dijangka diperoleh negara pada suku pertama tahun hadapan.

“Bagi memastikan penyampaian maklumat ini dibuat secara menyeluruh, pelan komunikasi yang dirangka ini turut melibatkan pelbagai kumpulan masyarakat seperti pertubuhan bukan kerajaan (NGO), agamawan, ketua komuniti serta pihak swasta,” katanya.

Beliau berkata ia termasuk Jabatan Kemajuan Islam Malaysia (Jakim) bagi memberi penerangan berkaitan vaksin dari sudut pandangan hukum hakam syarak termasuk isu halal yang menjadi perhatian utama orang Islam di negara ini.


Reman pemandu rempuh pasangan OKU bisu, esok

JASIN 6 Jun – Polis akan mendapatkan perintah reman di Mahkamah Majistret Jasin, esok terhadap lelaki berusia 24 tahun yang disyaki memandu dibawah pengaruh alkohol hingga mengakibatkan pasangan suami isteri orang kurang upaya (OKU) bisu maut dalam kemalangan di Jalan Serkam Pantai, di sini, 7.45 pagi tadi.

Ketua Jabatan Siasatan dan Penguatkuasaan Trafik (JSPT) negeri Superintendan [email protected] Zaki Omar berkata, pihaknya akan memohon reman keatas pemandu Perodua Myvi itu bagi melancarkan siasatan mengikut Seksyen 41 (1) Akta Pengangkutan Jalan (APJ) 1987.


Kes Bella: Hakim nasihat pendakwaan, pembelaan bekerjasama kongsi maklumat

KUALA LUMPUR, 16 Jun – Hakim Mahkamah Sesyen hari ini menasihatkan pihak pendakwaan dan pembelaan dalam perbicaraan kes pengasas Rumah Bonda yang dituduh mengabai dan menganiaya Bella, remaja perempuan sindrom down, agar bekerjasama dalam berkongsi maklumat berkaitan pengurusan kes termasuk penyelarasan saksi.

“Sebagaimana kita semua maklum pemilihan saksi-saksi ditawarkan oleh pihak pendakwaan adalah atas budi bicara pihak pendakwaan, bila-bila pihak pendakwaan boleh menyusun (saksi) yang mana boleh dipanggil dan yang mana boleh ditawarkan.

“Saya nasihatkan ya, itu proses biasa… itu adalah perkara asas yang semua orang patut tahu. Budi bicara tersebut adalah urusan pihak pendakwaan,” katanya sebelum perbicaraan kes Siti Bainun Ahd Razali itu bemula.

Terdahulu, Izralizam menyoal pihak pendakwaan mengenai jumlah saksi yang akan dipanggil memberi keterangan dan Timbalan Pendakwa Raya Zilfinaz Abbas menjawab “lebih kurang 10 saksi”.

Seramai lapan saksi pendakwaan telah memberikan keterangan dalam kes itu dan hari ini saksi kelapan iaitu Pegawai Penyelidik Undang-Undang di sebuah firma guaman, Suhana Zam, 40, menyambung soal balas oleh pihak pembelaan.

Sebelum ini, media melaporkan peguam pemerhati kes Bella mahu mendapatkan penjelasan lanjut berhubung beberapa perkara yang dilihat ‘tidak harmoni’ dalam perbicaraan kes remaja sindrom down itu.

Peguam Datuk Khairul Anwar Rahmat berkata antara perkara yang dibangkitkan adalah ketidakhadiran kali kedua Bella bagi sesi pengecaman di mahkamah pada Isnin lepas dan pihaknya tidak dimaklumkan oleh pihak pendakwaan lebih awal mengenai ketidakhadiran itu.

Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan berusia 13 tahun itu, sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.


Pertembungan pemain otai negara

TANJUNG KLING 16 Okt. – Kemunculan beberapa legenda bola sepak negara termasuk Datuk Wira Soh Chin Ann yang turun beraksi di padang ketika menentang kumpulan Melaka Club menggamatkan suasana di Kompleks Sukan Melaka Club, Tanjung Kling, hari ini.

Anak jati Melaka yang dinobat pemilik kap (penampilan) antarabangsa terbanyak FIFA itu menyarung jersi 28 bagi mewakili skuad KB Lagenda dalam perlawanan itu.

Selain Chin Ann, antara bekas pemain yang turut mencuri perhatian ialah Wong Kou Foo, Ching Hong Aik, Ng Joon Tai, Ramli Junid, Samsurin Abdul Rahman dan ramai lagi.

Penganjur perlawanan, Mike Thein, 60, berkata perlawanan yang berlangsung hari ini adalah untuk meraikan kejayaan Chin Ann kerana memenangi penampilan terbanyak sepanjang penglibatannya dalam sukan bola sepak.

“Perlawanan yang dianjurkan ini adalah cara kita untuk menghargai jasa dan pengorbanan beliau yang suatu ketika dahulu mengharumkan nama negara,” katanya kepada Melaka Hari Ini.

Sebagai rekod, Chin Ann bukanlah nama asing dalam arena bola sepak kerana kejayaan beliau membantu negara sehingga layak ke temasya Olimpik pada tahun 1972 dan 1980, walaupun negara menarik diri dari temasya tahun 1980.


Aidilfitri: 4.7 juta kenderaan dijangka berada di jalan raya – Bukit Aman

KUALA LUMPUR, 6 April – Sebanyak 4.7 juta kenderaan dijangka berada di atas jalan raya di seluruh negara sempena Hari Raya Aidilfitri bulan depan, kata Pengarah Jabatan Siasatan dan Penguatkuasaan Trafik (JSPT) Bukit Aman Datuk Mat Kasim Karim.

Beliau berkata ekoran jangkaan pertambahan kenderaan, JSPT akan mengatur gerak seramai 6,559 pegawai dan anggota trafik di peringkat kontinjen dan daerah bagi memastikan kelancaran serta keselamatan trafik.

“Cuti raya pada tahun ini agak panjang dan dijangka masyarakat akan mengambil peluang untuk beraya di kampung setelah dua tahun kita tidak dibenarkan untuk merentas negeri bagi menyambut Hari Raya Aidilfitri susulan COVID-19,” katanya kepada Bernama hari ini.

Mat Kasim berkata seperti tahun-tahun sebelum ini, Op Selamat 18 bertemakan ‘Rumah Selamat, Selamat Sampai Ke Destinasi’ turut akan dilancarkan bermula 29 April hingga 8 Mei depan.

“Dalam Op Selamat 18 ini, JSPT akan memberi fokus terhadap Op Motosikal, Op Had Laju dan Op Perdagangan yang akan dijalankan secara penguatkuasaan menyeluruh dengan tiada sebarang rayuan akan diterima bagi memastikan pengguna jalan raya mematuhi undang-undang ditetapkan,” katanya.

Mat Kasim berkata JSPT telah melakukan perancangan rapi bagi memastikan kadar kemalangan jalan raya dapat dikurangkan dan diminimumkan ke paras sekurang-kurangnya 50 peratus penurunan.

“Aset-aset JSPT seperti motosikal dan kereta peronda juga akan dioptimumkan penggunaannya bagi tugas penguatkuasaan dan rondaan ‘omnipresent’ di lokasi panas seluruh negara,” katanya.- BERNAMA


Murid perempuan maut digilis treler

SHAH ALAM, 22 Mac – Seorang murid perempuan berusia sembilan tahun maut akibat digilis treler ketika dalam perjalanan pulang dari sekolah di Kampung Telok Gong, Pelabuhan Klang, pagi tadi.

Pengarah Jabatan Bomba dan Penyelamat Malaysia (JBPM) Selangor Morni Mamat berkata pihaknya menerima panggilan kecemasan mengenai kemalangan itu pada 11.25 pagi.

Beliau berkata kemalangan tersebut melibatkan sebuah treler yang melanggar motosikal dinaiki mangsa bersama seorang wanita berumur 54 tahun dan seorang kanak-kanak lelaki berusia tujuh tahun.

“Pengasuh dan kanak-kanak lelaki tersebut masing-masing cedera ringan, manakala kanak-kanak perempuan maut di lokasi kejadian,” katanya ketika dihubungi Bernama hari ini.

Morni berkata mayat mangsa diserahkan kepada pihak polis untuk tindakan selanjutnya, manakala wanita dan kanak-kanak lelaki itu dihantar ke Hospital Tengku Ampuan Rahimah (HTAR) Klang untuk rawatan lanjut. – BERNAMA


PM: Hubungan rapat antara Malaysia, Singapura amat penting untuk kedua-dua negara

SINGAPURA 29 Nov – Sebagai negara jiran terdekat, hubungan rapat dan mendalam antara Malaysia dan Singapura sangat penting kepada kedua-dua belah pihak, kata Perdana Menteri Malaysia Datuk Seri Ismail Sabri Yaakob.

“Penglibatan pelbagai peringkat yang lebih aktif dan kerjasama yang lebih kukuh sudah tentu merupakan jalan terbaik bagi kedua-dua negara dalam bergerak ke hadapan,” kata Ismail Sabri pada sidang media bersama rakan sejawatannya dari Singapura Lee Hsien Loong di sini hari ini.

“Ini juga penting untuk hubungan kerjasama kami dalam melaksanakan usaha pemulihan yang berkesan dan bermakna (ekonomi), supaya kedua-dua negara akan menjadi lebih kuat berikutan impak dahsyat pandemik COVID-19,” katanya.

Menurut Ismail Sabri, kedua-dua negara hari ini telah mencapai satu lagi kejayaan penting dalam kerjasama mereka dengan pembukaan semula sempadan negara melalui pelancaran Laluan Perjalanan Lengkap Vaksin (VTL) darat (VTL-Land).

Ismail Sabri pagi ini telah melakukan perjalanan bersejarah dengan melintasi Tambak Johor dan disambut oleh Perdana Menteri Singapura di Woodlands Checkpoint.

“Ini dengan sendirinya sangat penting kerana pada masa yang sama, kami turut melancarkan VTL-Udara. Ia adalah sebahagian daripada pembukaan semula sempadan negara secara beransur-ansur untuk memudahkan perjalanan antara kedua-dua negara,” kata Perdana Menteri Malaysia.

Ismail Sabri berkata beliau juga telah berbincang dengan rakan sejawatannya mengenai langkah-langkah tambahan yang akan dilakukan oleh kedua-dua negara berhubung perjalanan rentas sempadan antara Malaysia dan Singapura.

Mereka juga bersetuju untuk memperluaskan VTL-darat untuk memasukkan laluan perkhidmatan bas tambahan melalui Link Kedua, kereta api yang dikendalikan oleh Keretapi Tanah Melayu (KTM) dan secara berperingkat melibatkan kenderaan peribadi seperti motosikal dan kereta.

“Kami mengakui bahawa pembukaan semula sempadan adalah penting untuk mengaktifkan semula aktiviti sosial dan ekonomi rentas sempadan yang akan memberi manfaat kepada rakyat kedua-dua negara,” kata Ismail Sabri.

“Kami berharap dengan berbuat demikian, ia akan memberi peluang kepada lebih ramai penduduk di kedua-dua belah Tambak yang telah berjauhan dengan keluarga akibat pandemik COVID-19 dapat bersatu semula dengan orang tersayang,” tambah beliau.

Selain itu, kedua-dua pemimpin turut membincangkan pergerakan/perjalanan rentas sempadan melalui udara antara Singapura dan destinasi-destinasi seperti Pulau Pinang, Langkawi, Kuching dan Kota Kinabalu di Malaysia.

Dalam pertemuan itu, Ismail Sabri berkata kedua-dua pemimpin juga bersetuju mengenai keperluan untuk terus membincangkan mekanisme dua hala sedia ada mereka.

Ismail Sabri turut memaklumkan beliau dan Lee bersetuju bahawa mekanisme lain di peringkat menteri dan rasmi perlu disambung semula secepat mungkin.

“Ini penting untuk memastikan kerjasama pelbagai aspek dan isu-isu tertunggak dikekalkan di landasan yang betul dengan momentum ke hadapan yang positif. Selepas itu, PM Lee dan saya akan membincangkan kemajuan dalam mekanisme dua hala ini pada Pemukiman Pemimpin kami,” tambahnya.

“Kami bersetuju bahawa adalah penting bagi ASEAN untuk terus memainkan peranan yang positif dan membina dalam memudahkan penyelesaian kukuh dan aman demi kepentingan Myanmar serta Komuniti ASEAN yang lebih besar.

“Kami berharap demokrasi akan kembali di Myanmar dan menyaksikan penyertaan Myanmar di peringkat tertinggi pada sidang-sidang kemuncak akan datang,” kata Ismail Sabri.- BERNAMA


Melaka River Cruise sasar kutip hasil RM26.5 juta tahun ini

AYER KEROH 18 April – Perbadanan Pembangunan Sungai dan Pantai Melaka (PPSPM) menyasarkan lebih 800,000 pengunjung menaiki bot Melaka River Cruise (MRC) pada tahun ini.

Ketua Pegawai Eksekutif PPSPM Datuk TPr. Murad Husin berkata, dengan jumlah itu, pihaknya menyasarkan kutipan hasil sebanyak RM26.5 juta, meningkat berbanding RM22.1 juta tahun lalu.

“Sasaran tersebut tidak mustahil boleh dicapai kerana terdapat beberapa produk baharu yang akan dimulakan pada tahun ini dan ada di antaranya akan siap menjelang Tahun Melawat Melaka 2024 (TMM2024).

“Antaranya Taman Tema Sigua, Sungai Melaka Fasa 2 selain penjualan pakej-pakej terbaharu PPSPM yang akan dilaksanakan,” katanya ketika berucap pada Majlis Berbuka Puasa PPSPM di sebuah hotel, di sini, semalam.

“Hasil suku tahun 2023 bermula Januari hingga 16 April, MRC telah menerima pengunjung seramai 220,091 orang berbanding tempoh sama pada 2022 iaitu hanya seramai 173,364.


Sambutan meriah Hari Bomba 2022 di Kepala Batas Ahad ini

KUALA LUMPUR, 17 Mei – Sambutan Hari Bomba 2022 di Kepala Batas, Pulau Pinang hujung minggu ini akan dimeriahkan dengan perarakan jentera bomba, perbarisan anggota daripada kontinjen-kontinjen negeri selain penyertaan daripada bomba lapangan terbang, bomba pelabuhan, bomba tentera dan petugas barisan hadapan.

Ketua Pengarah Jabatan Bomba dan Penyelamat Malaysia (JBPM) Datuk Seri Mohammad Hamdan Wahid berkata objektif sambutan itu ialah untuk menghargai penat lelah, pengorbanan dan jasa bakti setiap anggota bomba yang menggadai nyawa untuk menjaga keselamatan rakyat.

Katanya bertepatan dengan tema ‘Bomba Frontliner Keluarga Malaysia’, sambutan pada hari Ahad ini juga akan menyaksikan JBPM memberikan penghargaan kepada beberapa anggotanya yang gugur semasa menjalankan tugasan.

“Antara program yang akan dilaksanakan pada hari berkenaan ialah program berbentuk keagamaan, pameran keselamatan kebakaran dan keselamatan di air, selain penjualan alat pemadam kebakaran dan alat pengesan asap,” katanya dalam program bual bicara Malaysia Hari Ini (MHI) terbitan TV3 yang disiarkan secara langsung hari ini.

Sambutan Hari Bomba sebenarnya diraikan pada 4 Mei setiap tahun, namun oleh kerana pada tahun ini tarikh berkenaan jatuh pada 3 Syawal, majlis sambutan itu ditangguhkan ke Ahad ini.


Banjir: 4,000 penduduk terputus hubungan ekoran jambatan runtuh di Kota Belud

KOTA BELUD, 13 Mei – Kira-kira 4,000 penduduk lima kampung sekitar sini terputus hubungan setelah laluan di jambatan yang menghubungkan kampung berkenaan dengan kawasan luar, runtuh petang semalam susulan hujan lebat berterusan pada Isnin lepas.

Seorang petani dari Kampung Sayap, Sinim Embom, 58, berkata pada mulanya beliau sekeluarga merancang untuk membeli barangan untuk majlis perkahwinan saudara mereka, namun bencana itu menimbulkan pelbagai kesukaran untuk keluarganya.

“Kami terpaksa menunda majlis. Keadaan ini juga memberi kesulitan kepada penduduk kampung kerana laluan itu merupakan laluan utama kami ke pekan. Kesulitan itu sangat dirasai lebih-lebih lagi petani seperti saya yang harus mengangkut hasil pertanian ke pekan setiap hari,” katanya ketika ditemui Bernama di sini hari ini.

Semalam Bernama melaporkan Jabatan Kerja Raya Sabah dalam kenyataan memberitahu Kilometer (KM) 4.3 di Jalan Sayap, Kota Belud ditutup kerana terdapat kerosakan pada laluan jambatan susulan hujan lebat berterusan, dan tiada jalan alternatif untuk pengguna jalan itu.

Seorang peniaga di Kampung Talungan, James Taiman, 69, pula berkata kejadian pada pukul 2 petang itu benar-benar menyukarkan kehidupan kira-kira 4,000 penduduk.

Sementara itu seorang penduduk kampung dari Kampung Nahaba, Serupi Lambang, 46, berkata beliau sangat berharap agar pihak berwajib dapat membina jambatan konkrit dengan segera.

“Tolong bina sebuah jambatan konkrit yang baik untuk keselesaan penduduk di sini. Jambatan yang runtuh ini sudah terlalu usang dan sepatutnya diganti lama dahulu sebab jambatan ini sangat penting memandangkan penduduk kampung tidak mempunyai jalan hubungan yang lain untuk ke bandar,” katanya.

Sementara itu Jawatankuasa Pengurusan Bencana Negeri Sabah dalam kenyataan memberitahu satu pusat pemindahan sementara (PPS) mangsa banjir ditutup petang ini iaitu PPS Dewan Terbuka Kampung Saga di Tenom.

Lima lagi PPS masih dibuka di Tenom menempatkan 333 mangsa daripada 124 keluarga, manakala dua lagi PPS di Beaufort menempatkan 352 mangsa daripada 95 keluarga.

Keseluruhan mangsa banjir menurun pagi ini kepada 685 mangsa daripada 219 keluarga, berbanding 707 mangsa daripada 323 keluarga pada petang semalam, menurut kenyataan itu.


Asam pedas Melaka kegemaran juara Olimpik

KESANG 27 Julai – Siapa sangka juara angkat berat Olimpik Tokyo 2020 dari Filipina, Hidilyn Diaz sebenarnya seorang peminat tegar asam pedas Melaka.

Perkara itu dikongsikan keluarga angkatnya di Melaka, Ahmad Janius Abdullah, 50, ketika ditemui Melaka Hari Ini (MHI) di rumahnya di Kampung Kesang Tua, Jasin, hari ini.

Katanya, sejak ‘berkampung’ di Melaka pada 16 September tahun lalu, sudah banyak kedai asam pedas di negeri ini dicuba anak jati Zamboanga, Filipina itu.

“Bila dia datang ke Melaka memang dia sudah jatuh cinta di negeri ini kerana katanya semua makanan di Melaka murah, berbanding di tempat-tempat lain,” katanya.

Meskipun begitu, Ahmad Janius berkata, Hidilyn hanya akan makan apa yang digemarinya pada waktu tertentu sahaja kerana dia begitu mementingkan aspek pemakanan ketika berlatih.

“Selain itu, antara perkara yang paling saya hormat ialah disiplinnya selepas latihan yang mana dia tidak terus memegang telefon bimbit seperti atlet lain, sebaliknya dia akan melakukan regangan dan mengemas tempat latihan,” katanya lagi.

Semalam, Hidilyn mencipta sejarah buat Filipina apabila menjadi atlet pertama meraih pingat emas Olimpik buat negara itu menerusi acara wanita 55 kilogram (kg).

Hidilyn melakukan angkatan terakhir 127 kg sekali gus menafikan pemegang rekod dunia dan juga bekas pemenang pingat emas Olimpik Rio 2016 dari China, Liao Qiuyun.


Ancaman Israel: Malaysia pandang serius, tidak gentar

KUALA LUMPUR, 16 Mei – Kementerian Dalam Negeri (KDN) memandang serius ancaman keselamatan yang dikeluarkan Israel terhadap pemimpin-pemimpin pergerakan perjuangan Palestin di seluruh dunia termasuk di Malaysia.

Menterinya Datuk Seri Hamzah Zainudin berkata sehubungan itu, pasukan Polis Diraja Malaysia bersama agensi-agensi keselamatan lain bertindak meningkatkan semua aspek kawalan keselamatan bagi memelihara ketenteraman awam dan keselamatan rakyat Malaysia termasuk warga Palestin yang berada di dalam negara ini.

Beliau berkata dalam masa sama, KDN mengambil maklum kewujudan organisasi yang mendukung dan menyokong aspirasi perjuangan rakyat Palestin di negara ini.

“Justeru, saya menyeru orang ramai untuk bertenang kerana keadaan keselamatan dalam negara adalah terkawal dan kekal berada di tahap yang baik.

Kerajaan Malaysia sekali lagi menegaskan pendiriannya untuk terus menyokong aspirasi dan perjuangan rakyat Palestin,” katanya dalam satu kenyataan hari ini.- BERNAMA


Putera Turki Arab Saudi terima kunjungan Menteri MITI Malaysia

JEDDAH 28 April. – Menteri Kabinet Arab Saudi Putera Turki bin Mohammad bin Fahd bin Abdulaziz pada Selasa menerima kunjungan Menteri Perdagangan Antarabangsa dan Industri Malaysia (MITI) Mohamed Azmin Ali, semasa lawatan rasminya ke negara itu.

Menurut Agensi Berita Saudi (SPA), kedua-dua menteri mengadakan pertemuan yang menekankan mengenai hubungan dua hala dan aspek kerjasama dalam pelbagai bidang antara dua negara.

Turut hadir dalam pertemuan itu ialah Penasihat Diraja Raafat bin Abdullah Al-Sabbagh dan Duta Besar Malaysia ke Arab Saudi Abd Razak Abdul Wahab.

Pada 25 April, Bernama melaporkan Mohamed Azmin akan mengetuai misi perdagangan dan pelaburan ke Arab Saudi dan Emiriah Arab Bersatu (UAE) dari 26 April hingga 4 Mei 2021.

Ia juga bertujuan mengekalkan momentum hubungan ekonomi antara Malaysia dan kedua-dua negara, susulan lawatan rasmi Perdana Menteri Malaysia Tan Sri Muhyiddin Yassin ke Arab Saudi dan UAE pada Mac lalu, kata MITI dalam satu kenyataan baru-baru ini.

Dalam rangka lawatan itu, Mohamed Azmin juga dijadual bertemu Menteri Perdagangan merangkap Pengerusi Lembaga Pengarah Pihak Berkuasa Am Perdagangan Asing, Dr Majid Abdullah Alkassabi; dan Menteri Industri dan Sumber Galian Bandar I, Al Khorayef, tambah kenyataan itu.


230 individu ingkar PKP ditahan semalam – Ismail Sabri

KUALA LUMPUR 11 Ogos – Seramai 230 individu ditahan atas kesalahan ingkar arahan Perintah Kawalan Pergerakan (PKP) pada Isnin, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata daripada jumlah itu, 13 direman manakala 215 individu lagi dikenakan kompaun, kerana terlibat dalam aktiviti kehadiran orang ramai yang menyukarkan penjarakan fizikal.

“Polis telah membuat 65 sekatan jalan raya dan memeriksa 27,200 kenderaan, bagi mengekang kemasukan pendatang asing tanpa izin dan menahan dua individu atas kesalahan imigresen, katanya dalam kenyataan perkembangan Perintah Kawalan Pergerakan Pemulihan (PKPP), yang masuk hari ke-63 hari ini.

Mengenai kuarantin wajib katanya, seramai 9,498 individu telah pulang ke tanah air melalui pintu masuk sempadan antarabangsa sejak 24 Julai lepas sehingga semalam, dan ditempatkan di 58 hotel dan lima Institut Latihan Awam (ILA).

“Mereka telah pulang dari 31 negara, antaranya, Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu (UAE), Jepun, dan Iran.

Beliau berkata, polis juga telah memeriksa 1,445 individu yang sedang menjalani kuarantin wajib di rumah semalam dan sembilan daripadanya diambil tindakan, kerana gagal patuh prosedur operasi standard (SOP).

Sementara itu, Ismail Sabri berkata Kementerian Perdagangan Dalam Negeri dan Hal Ehwal Pengguna (KPDNHEP) membuat pemantauan harian ke atas 12 jenis bekalan barangan di 757 premis perniagaan, termasuk peruncit (562), pemborong (166) dan pengilang (29).

“Pegawai penguatkuasa KPDNHEP juga telah melakukan 1,731 pemeriksaan khas Pematuhan SOP PKPP dan mendapati 1,684 premis mematuhi SOP, 44 premis diberi nasihat kerana tidak patuh SOP dan tiga premis pula diberi amaran kerana tidak patuh SOP,” jelasnya.

Berhubung Ops Sanitasi Awam pula katanya, sebanyak 13 operasi meliputi 12 zon (termasuk lima zon kuning) di Sabah, Selangor, Pahang, Sarawak, Perlis, Kedah dan Kuala Lumpur dilakukan semalam.


Juruterbang helikopter yang hilang ditemukan mati

“Helikopter milik pasukan Tentera Udara Diraja Malaysia (TUDM) menemui lokasi nahas kira-kira 9.30 pagi di Hutan Simpan Chikus di sini. Lima minit kemudian, krew TUDM turun ke lokasi nahas dan menemui mangsa yang berada di dalam kokpit.

“Mayat kemudian dibawa keluar dari lokasi kejadian pada 10.12 pagi dan seterusnya dibawa ke SMK Anderson menggunakan sebuah ambulans, sebelum dihantar ke Hospital Raja Permaisuri Bainun, Ipoh untuk proses bedah siasat. Kecederaan dan punca kematian masih dalam siasatan,” katanya di Bilik Gerakan Operasi Mencari dan Menyelamat (SAR) Balai Polis Bidor, kira-kira 80 kilometer dari Ipoh hari ini.

Beliau berkata siasatan mendapati juruterbang tersebut dikenali sebagai Tsz Kin Richard Chan, 58 tahun merupakan warganegara Hongkong dan keluarganya telah dimaklumkan oleh pihak syarikat.

Menurutnya, bangkai pesawat jenis Eurocopter milik sebuah syarikat swasta itu telah diserahkan kepada Pihak Berkuasa Penerbangan Awam Malaysia (CAAM), untuk tindakan dan siasatan lanjut.

Semalam Menteri Pengangkutan Datuk Seri Wee Ka Siong dilaporkan berkata pesawat itu terputus hubungan pada kira-kira pukul 12.16 tengah hari dengan lokasi terakhir dilaporkan adalah di sekitar kawasan hutan dekat Bidor.

Helikopter itu sepatutnya mendarat di Lapangan Terbang Sultan Azlan Shah di sini pada 12.37 tengah hari selepas berlepas dari Lapangan Terbang Sultan Abdul Aziz Shah, Subang pada 11.37 pagi.

Sementara itu Wee dalam hantaran terbaharu di Facebook memaklumkan, pihaknya masih menunggu laporan hospital untuk mengesahkan punca dan waktu kematian mangsa, selain telah mengarahkan CAAM untuk menyediakan laporan lengkap.

Sementara itu CAAM dalam satu kenyataan memaklumkan siasatan mengenai kejadiaan tersebut akan dijalankan Biro Siasatan Kemalangan Udara di bawah Kementerian Pengangkutan Malaysia, mengikut Bahagian XXVI Peraturan-Peraturan Penerbangan Awam 2016.

“CAAM ingin mengucapkan takziah kepada keluarga mangsa. CAAM juga ingin merakamkan setinggi-tinggi penghargaan kepada semua anggota pasukan SAR,” menurut kenyataan tersebut. – BERNAMA


46 korban banjir dilaporkan, 5 lagi masih hilang – KPN

SHAH ALAM, 25 Dis – Sebanyak 46 mangsa korban banjir dicatatkan setakat 4 pagi tadi, dengan lima lelaki di Pahang dilaporkan masih lagi hilang, kata Ketua Polis Negara Tan Sri Acryl Sani Abdullah Sani.

Beliau berkata daripada jumlah itu, 25 kematian dicatatkan di Selangor membabitkan 17 lelaki dan lapan wanita, manakala di Pahang sejumlah 18 kematian membabitkan 12 lelaki, empat perempuan dan dua kanak-kanak lelaki dilaporkan.

“Masih terdapat 334 pusat pemindahan sementara (PPS) dibuka di tujuh negeri iaitu Kelantan, Kuala Lumpur, Melaka, Negeri Sembilan, Pahang, Perak dan Selangor membabitkan 54,532 mangsa banjir,” katanya pada sidang media Ops Banjir di Taman Sri Muda, Seksyen 25, di sini hari ini.

“Sebanyak 15 kes dilaporkan membabitkan 10 laporan pecah rumah dan premis perniagaan serta lima kes kecurian kenderaan di seluruh negara dari 17 hingga 24 Dis,” katanya.

Acryl Sani berkata seramai 377 anggota dikerah di seluruh negara bagi memastikan kes jenayah seperti pecah rumah dan curi kenderaan di kawasan banjir tidak berulang.- BERNAMA


COVID: Malaysia catat kematian tertinggi 39 kes hari ini

KUALA LUMPUR 12 Mei. – Jumlah kematian COVID-19 di Malaysia hari ini mencatatkan angka tertinggi iaitu 39 orang manakala kes baharu COVID-19 juga terus meningkat kepada 4,765 kes berbanding 3,973 kes semalam.

Ketua Pengarah Kesihatan Tan Sri Dr Noor Hisham Abdullah berkata, daripada jumlah kematian itu, 37 kes melibatkan warganegara manakala dua lagi bukan warganegara sekali gus menjadikan jumlah kumulatif kematian sebanyak 1,761 kes.

“Kes sembuh adalah sebanyak 3,124 kes dengan sebanyak 469 kes memerlukan rawatan di Unit Rawatan Rapi manakala 244 kes memerlukan bantuan pernafasan,” menurutnya dalam kenyataan rasmi mengenai perkembangan COVID-19 di sini hari ini.

Dr Noor Hisham juga berkata 14 kes baharu tempatan COVID-19 yang dijangkiti varian Afrika Selatan B.1.351 dikesan di Kelantan, Kedah, Selangor dan Negeri Sembilan manakala satu kes import bukan warganegara yang dijangkiti varian India B.1.617.2 dilaporkan telah meninggal dunia.

“Ini dikesan melalui survelan genomik yang dijalankan oleh Institut Penyelidikan Perubatan (IMR) ke atas 33 sampel COVID-19 dari 3 hingga 10 Mei 2021.

“Sehingga kini, jumlah keseluruhan kes COVID-19 yang dijangkiti varian Afrika Selatan B.1.351 adalah sebanyak 62 kes dan varian India B.1.617 sebanyak dua kes iaitu masing-masing satu kes subketurunan B.1.617.1 dan B.1.617.2,” katanya.

Beliau turut memaklumkan bahawa 20 kluster baharu dikesan hari ini melibatkan 12 kluster di tempat kerja, lima kluster komuniti dan masing-masing satu kluster keagamaan, kumpulan berisiko serta institusi pendidikan yang berdaftar di bawah Kementerian Pendidikan Malaysia.

“Kluster di tempat kerja membabitkan Kluster Tapak Bina Persiaran Tanjung, Persimpangan Batu Arang, Tapak Bina Bukit Semenyih 2, Industri Jalan Emas dan Persiaran Masjid Lima di Selangor; Persiaran Satu, Tapak Bina Batu Lima dan Jalan Segambut Pusat di Kuala Lumpur; Jalan Tembaga Industri dan Jalan Gangsa Industri di Johor; Jalan Terbilang di Pulau Pinang dan Telipot di Kelantan.

“Kluster komuniti melibatkan Nanga Skrang dan Skim Penempatan Stapok di Sarawak; Kampung Tok Sangkut di Kelantan; Kahang Timur di Johor dan Tanjung Kapor di Sabah. Kluster kumpulan berisiko melibatkan Lorong Taman Ipoh Dua di Perak; kluster keagamaan melibatkan Jalan Muafakat di Johor dan kluster Institusi Pendidikan KPM di Sabah melibatkan Kebagu,” katanya.

Dalam pada itu, sempena Aidilfitri yang bakal disambut umat Islam di seluruh negara esok, Kementerian Kesihatan (KKM) mengingatkan rakyat supaya sentiasa mematuhi prosedur operasi standard hari raya yang dikeluarkan Majlis Keselamatan Negara.

“Keadaan penularan COVID-19 dalam komuniti di negara kita adalah semakin meruncing. Kini lebih banyak kes varian yang membimbangkan (VOC) dilaporkan di samping peningkatan kluster terutama kluster rentas negeri, kenaikan sehingga 70 peratus kes jangkitan sporadik dalam komuniti dan kenaikan sehingga 80 peratus kes tidak bergelaja adalah semakin membimbangkan.

KKM turut mengucapkan Selamat Hari Jururawat kepada mereka yang berkenaan atas jasa dan bakti yang diberikan terutama ketika negara dilanda pandemik COVID-19.

“Tanggal 12 Mei setiap tahun, Hari Jururawat disambut di seluruh dunia sebagai mengenang jasa golongan jururawat yang sanggup berkorban masa, tenaga dan bertungkus lumus dalam memberi perkhidmatan terbaik kepada masyarakat,” katanya.


Speaker DUN tidak terima permohonan bubar DUN Johor

Perkara itu disahkan oleh Speaker DUN Johor Suhaizan Kaiat hari ini, selepas tular di media sosial susulan sebuah portal mendakwa beliau sudah mendapat surat tersebut, sekali gus menyatakan PRN bakal berlangsung tidak lama lagi.

Terdahulu, sebuah portal mendakwa Menteri Besar Johor Datuk Hasni Mohammad, telah menghantar surat permohonan pembubaran DUN kepada Pejabat Speaker DUN Johor semalam.

Khabar angin mengenai PRN akan datang bertiup kencang, berikutan kematian ADUN Kempas Datuk Osman Sapian bulan lepas menjadikan kerajaan pimpinan UMNO hanya memiliki majoriti satu kerusi dalam DUN Johor.

Pada masa ini, DUN Johor diterajui Barisan Nasional dengan 28 kerusi yang merangkumi UMNO (14 kerusi), MIC (dua), Bersatu (11) dan PAS (satu), manakala Pakatan Harapan memiliki 27 kerusi iaitu DAP (14), PKR (tujuh) dan Amanah (enam). – BERNAMA


Tiada tsunami, gempa bumi landa rantau sempadan Rusia-Mongolia

KUALA LUMPUR 12 Jan. – Gempa bumi kuat berukuran 6.5 pada skala Richter berlaku di Rantau Sempadan Rusia-Mongolia, pada jam 5.32 pagi tadi.

Jabatan Meteorologi Malaysia (MetMalaysia) dalam kenyataan hari ini memaklumkan gempa itu berlaku kira-kira 730 kilometer (km) tenggara dari Krasnoyarsk, Rusia, pada kedalaman 10 km.


LETUPAN DI BEIRUT : Malaysia sedia hulur bantuan – Muhyiddin

KUALA LUMPUR, 5 Ogos – Perdana Menteri Tan Sri Muhyiddin Yassin menzahirkan kesediaan Malaysia untuk menghulurkan apa jua bantuan diperlukan Lubnan, selepas ibu negaranya digegarkan dengan letupan yang menyebabkan sekurang-kurangnya 70 orang maut dan lebih 3,000 lagi cedera.

Beliau berkata kerajaan dan rakyat Malaysia bersimpati dengan keluarga mangsa yang terkorban dan cedera dalam kejadian itu serta berdoa agar mereka tabah dalam menghadapi dugaan berkenaan.

“Malaysia mengucapkan takziah kepada seluruh rakyat Lubnan atas tragedi letupan di Pelabuhan Beirut yang menggemparkan negara itu pagi tadi,” katanya dalam catatan terbaru di akaun Facebooknya.

Letupan yang berlaku kira-kira tengah malam Selasa waktu Malaysia dipercayai berpunca daripada kebakaran di sebuah gudang di Pelabuhan Beirut yang dikatakan menyimpan bahan letupan.


Keputusan beri kelonggaran kepada penerima dua dos vaksin dibuat dengan berhati-hati

KUALA LUMPUR 8 Ogos – Keputusan memberi kemudahan kepada individu yang menerima dua dos vaksinasi lengkap dibuat dengan sangat berhati-hati, kata Perdana Menteri Tan Sri Muhyiddin Yassin.

Beliau berkata, ia selaras dengan data dikumpul di dalam negara mengenai keberkesanan vaksinasi lengkap serta prinsip sains dan kesihatan awam yang diguna pakai di seluruh dunia.

“Namun, kerajaan juga tidak boleh memandang ringan manfaat setelah divaksin lengkap dan juga peranan kemudahan-kemudahan ini terhadap kesihatan mental dan fizikal rakyat serta aktiviti ekonomi negara,” katanya dalam pengumuman khas mengenai kelonggaran kemudahan itu hari ini.

Beliau berkata penerima vaksin lengkap dapat mengukuhkan sistem pertahanan badan terhadap jangkitan virus COVID-19 dan melindungi diri daripada mendapat gejala jangkitan yang lebih teruk, serta mampu mengurangkan kadar kebolehjangkitan kes positif COVID-19 sebanyak 50 peratus.

Muhyiddin berkata, dalam tempoh enam minggu kebelakangan ini, terdapat trend penurunan kadar kemasukan ke wad dan unit rawatan rapi (ICU) di Hospital Sungai Buloh bagi warga emas berusia 60 tahun ke atas.

Beliau berkata, ia menunjukkan pemberian vaksin kepada kumpulan warga emas dalam Fasa Dua Program Imunisasi COVID-19 Kebangsaan (PICK) sejak 19 April lalu, mula menghasilkan impak positif dalam konteks kesihatan.

“Seramai 246,242 petugas telah menerima vaksinasi lengkap dan hanya 4,635 iaitu 1.88 peratus dijangkiti COVID-19 dan daripada jumlah kes positif itu, seramai 4,625 atau 99.78 peratus hanya mengalami gejala ringan atau tidak bergejala,” katanya.

Beliau berkata, tiada dalam kalangan petugas KKM mengalami jangkitan COVID-19 Kategori Lima manakala hanya tujuh kes iaitu 0.15 peratus mengalami jangkitan Kategori Tiga dan tiga kes (0.06 peratus) dalam Kategori Empat.

Muhyiddin berkata, jika lebih ramai menerima suntikan vaksinasi lengkap dan lebih ramai yang dilindungi daripada jangkitan lebih teruk, maka beban kepada sistem kesihatan awam akan berkurang dan lebih banyak sektor ekonomi serta sosial dapat dibuka secara berperingkat, dan negara dapat keluar dari pandemik itu dengan lebih teratur dan selamat.

Beliau berkata, bagi memastikan suntikan vaksinasi diberikan secepat dan sebanyak mungkin, terutamanya dengan kehadiran varian-varian baharu yang lebih ganas, kerajaan telah menggerakkan seluruh jentera kerajaan dan bekerjasama dengan pihak swasta serta badan bukan kerajaan dalam satu pendekatan “whole of nation”.

“Analogi mudahnya ialah apabila seseorang itu menerima dos suntikan vaksinasi yang lengkap, seseorang mempersiapkan tubuhnya dengan ‘askar’ atau antibodi bagi melawan ‘musuh’ iaitu kuman atau penyakit.

“Jika ‘musuh’ datang menyerang tetapi, baru kita mahu melatih ‘askar’ berperang, ia sudah agak terlambat kerana tubuh mungkin terpaksa berdepan dengan kesan yang teruk akibat jangkitan itu.

Perdana Menteri berkata, berkat kerjasama semua pihak, usaha kerajaan untuk meningkatkan kadar vaksinasi telah menunjukkan pencapaian amat membanggakan dan terbukti rakyat menyahut panggilan serta menyambut baik seruan kerajaan untuk menerima vaksinasi.


Suri rumah didakwa buat laporan polis palsu berhubung institusi milik NGO

SHAH ALAM, 26 September – Seorang suri rumah mengaku tidak bersalah di Mahkamah Majistret di sini hari ini atas pertuduhan membuat laporan polis palsu berhubung sebuah institusi milik badan bukan kerajaan (NGO).

Zuraina Zamri, 45, didakwa membuat laporan palsu dengan memberikan maklumat secara bertulis kepada seorang anggota polis di Balai Polis Taman Sri Muda, Seksyen 25, Petaling pada 12.45 tengah malam, 21 Ogos lepas.

Dia didakwa mengikut Seksyen 182 Kanun Keseksaan yang membawa hukuman penjara maksimum enam bulan atau denda sehingga RM2,000 atau kedua-duanya jika sabit kesalahan.

Timbalan Pendakwa Raya Elyza Amira Habeeb Rahman mencadangkan jaminan RM3,000 dan Zuraina diminta tidak mengeluarkan kenyataan media yang boleh menjejaskan prosiding kes.

Peguam Datuk Wan Azmir Wan Majid yang mewakili Zuraina memohon jumlah itu dikurangkan kerana ini kali pertama anak guamnya didakwa dan susulan daripada itu anaknya yang berusia 20 tahun kini tular di media sosial.

Majistret Mohamad Redza Azhar Rezali membenarkan jaminan RM2,000 dengan seorang penjamin serta tertuduh dilarang mengeluarkan kenyataan media yang boleh mengganggu kes dan sebutan semula kes ditetapkan pada 15 Nov.

Sementara itu, Ketua Polis Daerah Shah Alam ACP Mohd Iqbal Ibrahim menerusi kenyataan hari ini berkata wanita itu yang juga pengadu telah membuat laporan kira-kira 11 malam, 21 Ogos lepas mendakwa anaknya yang merupakan pelatih di sebuah madrasah telah dipukul, ditumbuk dan kepala diketuk oleh warden serta mahu mengeluarkan anaknya dari tempat terbabit.

Mohd Iqbal berkata susulan laporan itu, pihaknya mendapati anaknya dihantar ke pusat itu selama empat bulan bagi menjalani rawatan pemulihan ketagihan dadah.

“Pada 23 Ogos, anak pengadu telah membuat satu laporan polis menyatakan dia tidak dipukul oleh pihak madrasah itu dan selang dua hari kemudian, lelaki berkenaan sekali lagi membuat laporan polis mengatakan dipukul oleh pihak yang sama.

Mohd Iqbal berkata kes itu disiasat di bawah Seksyen 323 Kanun Keseksaan dan telah dirujuk ke pihak Timbalan Pendakwa Raya dan diputuskan tiada tindakan lanjut (NFA), namun pengadu kes itu dituduh di bawah Seksyen 182 Kanun Keseksaan hari ini.